text:
Abo bantu barimo guhumurizwa, nyuma y’aho ikigo Africa Smart Investment Distribution (ASID) gitangiriye gahunda nshya yo kugeza mudasobwa ku banyeshuri n’abarimu, buri wese akagira iye ashobora no gukoresha nyuma y’amasaha yo mu ishuri, aho kuyikoreshereza ku ishuri gusa nk’uko byari bisanzwe ku banyeshuri bo mu mashuri abanza.
Mu bukangurambaga bugamije gushishikariza abayobozi b’amashuri n’abahagarariye ababyeyi kwitabira iyo gahunda, kuri uyu wa 8 Nzeri 2016 hari hatahiwe ibigo by’amashuri ya Arikidiyosezi ya Kigali, intego ya ASID ikaba ari uko buri munyeshuri na buri mwarimu nibura mu mashuri yisumbuye na Kaminuza, yatunga mudasobwa ikorerwa mu Rwanda.
Iduhaye Ndagije Clement, ushinzwe kumenyekanisha no gukwirakwiza gahunda za ASID, yatangaje ko mu kwezi gutaha icyo kigo gishobora kuzaba kimaze gukuba inshuro 10 umubare wa Mudasobwak imaze gutanga mu bigo by’amashuri yisumbuye kuva mu kwezi gushize, ndetse kandi ngo icyo kigo gifite ubushobozi bwo guhita kizigeza ku mashuri yose mu Rwanda mu gihe byaba bibaye ngombwa.
Ati “Kuva iyi gahunda twayitangira mu kwezi gushize tumaze gutanga mudasobwa zigera ku 4000 mu bigo by’amashuri yisumbuye, ndetse turizera ko muri uku kwezi tuzaba tumaze gutanga nibura mudasobwa 40,000.”
Ese hari aho iyo gahunda ya ASID itandukaniye na ‘One Laptop Per Child’?
Muri Gicurasi uyu mwaka, ubwo yagezaga raporo y’umwaka wa 2015 ku badepite, Umugenzuzi mukuru w’imari ya Leta, Obadiah Biraro, yerekanye ko mudasobwa zisaga ibihumbi 250 zakwirakwijwe mu mashuri abanza mu gihugu hose muri gahunda ya ‘One Laptop Per Child’, inyinshi zitari zigikoreshwa, ahubwo ko zari zitindikiye mu bubiko.
Ikigo cy’igihugu gishinzwe uburezi (REB), ari na cyo gifite mu nshingano gushyira mu bikorwa uwo mushinga, cyemezaga ko imicungire ya mudasobwa yari iteye inkeke, aha benshi bakabihuza no kuba zarahabwaga ibigo by’amashuri, ababiyobora bakaba ari bo bazicunga.
Ibyo byatumaga hari izibwa n’ubwo REB yakoranaga na Polisi y’igihugu mu gushakisha izibwe no guta muri yombi ababigizemo uruhare.
Mu gukemura izo mbogamizi zose no kwirinda ingaruka zatuma Leta y’u Rwanda itagera ku ntego yihaye mu burezi, ASID muri gahunda yayo, Mudasobwa zizajya zicungwa n’ababyeyi, dore ko ari na bo bazajya bazigurira abana babo, gusa bakoroherezwa.
Izo mudasobwa zikora zite?
Umukozi ushinzwe Tekiniki muri ASID, Iradukunda Alleluya, yatangaje ko izo mudasobwa ziri gutangwa mu mashuri abanza n’ayisumbuye, zikoresha ‘Processor’ ya ‘Intel’, zikagira RAM ya 2GB ariko ishobora no guhindurwa hagashyirwamo iya 4GB cyangwa 8GB.
Ifite kandi ‘Hard Disk’ ya 320 GB, ikaba irimo na Antivirus yo mu bwoko bwa Bitdefender iyirinda mu gihe cy’umwaka wose.
Iyo mudasobwa iba irimo kandi Ms Office 365 yishyuwe na Leta y’u Rwanda, ikaba ifite ububiko bwa Telabite 1, aho ushobora gushyira inyandiko zawe (Documents) cyangwa ibindi ufite muri mudasobwa, ukaba ushobora kubibona aho waba uri hose utagombye kugendana ya mudasobwa yawe.
Ku birebana n’ubushobozi bwa mudasobwa zagiye zihabwa abanyeshuri, ASID itangaza ko mbere yo kuzitanga ibanza kureba uyikeneye n’icyo azayikoresha, bivuze ko buri munyeshuri ayihabwa bitewe n’ibyo azayigiramo.
Ababyeyi baracyatseta ibirenge mu kwitabira
Antoine Rusingizandekwe, Umuyobozi w’urwunge rw’amashuri rwitiriwe Mutagatifu Yozefu w’Umukozi (GS St Joseph Le Travailleur) avuga ko iyi gahunda kuva yatangira mu kigo abereye umuyobozi kugeza ubu ari nta makemwa, gusa ngo izitirwa no kuba ababyeyi batayitabira uko bikwiye.
Ati “Ubwitabire bw’ababyeyi n’abarimu, icyo ni ikibazo gisaba ubufatanye bwa buri wese. Twigeze kubiganiraho n’ababyeyi mu nama, ariko kubyumva ntabwo ari ikintu cyoroshye, hari ikintu cy’amafaranga bikangamo.”
Uwo muyobozi akomeza avuga ko bakomeza kubibasobanurira bifashishije izindi mfashanyigisho zitanzwe na ASID, abanyeshuri bakabishishikariza ababyeyi babo, na bo bakaba bagomba kubyumva vuba bagendeye ku cyerekezo cy’igihugu mu ikoranabuhanga.
Amikoro ashobora kuba inzitizi rukumbi yo ku kugera ku ntego
Bamwe mu babyeyi batangaza ko gahunda nshya yo kugeza mudasobwa kuri buri mwana wese, ubwayo ari nta makemwa, gusa ngo izazitirwa no kuba hari ababyeyi bafite abana barenze umwe, kandi biga mu byiciro by’amashuri bitandukanye.
Muberarugo Jeanne, Umwe mu babyeyi yagize ati “Bitangira ababyeyi ntibabyumvaga, ariko ukurikije uburyo dukwiye kujyana n’igihe, utaguriye umwana imashini ubwo nawe uba uruhira ubusa. Ingorane zigihari ni uko hari ababyeyi b’amikoro make, bakirindiriza ngo barebe ko hari icyo ikigo cyabafasha.”
Ikiguzi cy’izo mudasobwa giteye gite?
Izo Mudasobwa zitangwa mu mashuri abanza n’ayisumbuye, ni izikorerwa mu Rwanda, zigakorwa n’uruganda Positivo BGH, zikazajya zishyurwa bitewe n’ubushobozi bw’uyikeneye.
Uyishaka ngo ayigure ahita yishyura icyarimwe, asabwa kwishyura amafaranga y’u Rwanda 219,900.
Uwishyura mu byiciro, mu mezi atatu, atanga amafaranga 84,081, uzishyura mu mezi atandatu akazajya atanga amafaranga 43.289, mu gihe uzishyura mu mezi 12 we atanga 22 929, n’aho uzishyura mu mezi 25 agatanga amafaranga 12 400.
Icyakora abahisemo kwishyura mu byiciro bose babanza gutanga amafarannga y’u Rwanda 15 000, mu gihe uwishyuriye rimwe nta yandi asabwa.
Hari na gahunda itekerezwa y’uko umubyeyi yazajya azigama amafaranga 500 buri munsi kuri mobile money, akazabasha kwishyurira umwana we mudasobwa, gusa ngo ibi byo ntibiratangira kuko bikirimo kunonosorwa.
Umwarimu uzakoresha Koperative Umarimu SACCO yishyura iyi mudasobwa, azatanga 290 2000 ahabwe na Internet izamara imyaka ibiri, mu gihe udashaka Internet we azishyura amafaranga 215 000.
Umwarimu naba yishyura iyi mudasobwa icya rimwe, azatanga amafaranga y’u Rwanda 219 000, ariko naba azishyura mu byiciro yishyure amafaranga y’u Rwanda 257 000.


c: text/html

text:
Umuhanzi Safi Madiba wo muri Urban Boyz aherutse gutandukana n’umukunzi we Parfine bitangaza benshi, none ubu yagaragaje impamvu nyamukuru yatumye batandukana.
Umuhanzi Safi Madiba wo muri Urban Boyz aherutse gutandukana n’umukunzi we Parfine bitangaza benshi, none ubu yagaragaje impamvu nyamukuru yatumye batandukana.
- Parfine na Safi
Mu makuru aherutse kujya hanze yavugaga ko aba bombi batandukanye kubera ikibazo cy’umwana wavugwaga ko yabyawe na Safi hanze, ariko ngo bikaba atari yo mpamvu nyamukuru yabiteye.
Mu kuganiro n’abanyamakuru Parfine yavuze ko atari yo mpamvu nyamukuru yatumye batandukana, ahubwo ko hari ibintu byinshi batumvikanagaho bo ubwabo, maze bahitamo kuba bahagaritse urukundo rwabo mu gihe ibyo bibazo bitaracyemuka, ariko bivuze ko biramutse bikemutse bashobora gusubirana.
Mu magambo Parfine yabashije gushyira hanze agaya uyu musore Safi, ngo ni uko atajya aha agaciro ibintu runaka, bivuze ko hari ibintu byinshi bapangaga maze uyu musore akaba ari we wica gahunda maze biza gutuma uyu mukobwa amubonamo umuntu utagira gahunda.
Parfine abinyujije ku rukuta rwe rwa Instagram yashyizeho ifoto yanditseho amagambo agira ati “Intera ntabwo yica umubano w’abantu, kuba hafi y’umuntu na byo ntago byubaka umubano urambye. Uburyo umuntu yita ku wundi ni byo byubaka icyizere ndetse bikazamura n’umubano wanyu ugakomera.”
Nyamara n’ubwo ibi byose byabaye Parfine agaragaza ko uyu musore aramutse ahindutse ntakabuza bazakomezanya, kuko byagaragaraga ko Safi ngo atahaga agaciro urukundo yamukundaga.
Emmanuel Habiyakare
Ibitekerezo
Safi ndagukunda pe ariko muzaganire neza twe abantu dushimishwa nokubona abandi bashenye just saying Kanda hano umusubize
Safi ndagukunda pe ariko muzaganire neza twe abantu dushimishwa nokubona abandi bashenye just saying Kanda hano umusubize
SAFI MUZABITEKEREZEHO MUBIHE UMWANYA GUSUBIRANA KWANYU BIZADUSHIMISHA ,UWO NUMUKUNZI WAMUZIKA, Kanda hano umusubize
SAFI MUZABITEKEREZEHO MUBIHE UMWANYA GUSUBIRANA KWANYU BIZADUSHIMISHA ,UWO NUMUKUNZI WAMUZIKA, Kanda hano umusubize
SAFI MUZABITEKEREZEHO MUBIHE UMWANYA GUSUBIRANA KWANYU BIZADUSHIMISHA ,UWO NUMUKUNZI WAMUZIKA, Kanda hano umusubize
Safi ndagukunda pe ariko muzaganire neza twe abantu dushimishwa nokubona abandi bashenye just saying Kanda hano umusubize
Ariko se uretse gukabya no kwitesha agaciro, buriya umusore mwiza nka Safi ushakwa n'inkumi zitagira ingano kumva ngo yagiye gushaka ashaka umucyecuru nka Parfine ufite abana Safi mubona atari ahisemo nabi....biriya si ugushakana ahubwo babanye ngo Safi yirire ku mugore ukuze ubundi namara guhaga amureke, yari part time love, si uwo kubana bihoraho.Cyangwa se Safi Sugar Mummy yari yamufashe ku ngufu Kanda hano umusubize
Kora ibyumutoto ashaka kuko yamenyereye care. Kanda hano umusubize
Safi its okay,that lady is too artificial and expensive to handle.I think its Safi's chance to shuffle and proceed without her. Keep it up safi, Kanda hano umusubize
ubwo nyine safi yiherera mumuziki akibagirwa ko aba baby dukunda care mbese utwitaho. Kanda hano umusubize
Umva sha safi ahubwo yisubireho akore ibyumutoto amusaba kuko niyirangaraho nizo aramwegukana. Kanda hano umusubize
safi nubundi aba yishakira pussy gusa , wabibaza ka knowless nagasweraga ubutitsa amaze kugahaga arakatira clement arandurura, nkaswe iyi sugar mumy ngo ni parfne Kanda hano umusubize
Iyo Nimvugo Nyandagazi Kanda hano umusubize
Safi Akunda Kwirira Abana Boroshye Ntagahunda Yo Kubaka Urugo Afite. Kanda hano umusubize
Uyu type yamaraga kubona Parfine asubiye iyo za Suisse akongera akirira abana ba Kigali agahita amwibagirwa. Kanda hano umusubize
Ibyo atubahirizaga se ni ibiki? Kubana n'umugore w'indaya nugufunga umwuka kuko bisaba budjet nini Safi atabona, rero bisaba target ihambaye kuko wubahiriza gahunda ze cg ugafunga umwuka ukanaguza iyo utagertinga kumuswera no kwiyemera kubo mupingana ko ufite icyuki. Igihomora rero kikagirango barakibyaye ngo ukirere. Ubwo koboyi iyo yabaga yabuze aho akura Banke Lamberi cg bamuvudukana bamwishyuza ayambere, undi yabaga yakobeye ngo nta surprise arimo amukorera muri Radson blue, ngo yamuhaze cg ngo yabonye abandi bagore, naho ntamenyeko iyo doze zishize mumucarutsi agatara katse yitegereza ibibazo imbere ye anareba umugore akumva yaruka. Muge muvugisha ukuri sha nk'abantu babajama mwese si uko? Kanda hano umusubize
muzasubire mubiganireho mukomeze umubano kwibura nokwikanyiza ntibyubaka Kanda hano umusubize
Njyewe kuruhande rwanjye niba safi yarakundaga Parfine nibicare hamwe bafatire hamwe ingamba ibyo bibazo hanyuma bakomeze urukundo. Mbashimiye uburyo mwicaye hamwe mugafata umwanzuro. Yariubakundacyane Dufitimana J.M.V. Uzi Nka Jemul Kuva Kibahima Rutsiro. Kanda hano umusubize
Kobavugako safi madiba abana nubwandu bwagakoko ka sida Kanda hano umusubize
Mn ayo makuru ntabwo afitiwe gihamya ark nubwo yaba arwaye hiv siwe waba uwa mbere kuburyo bimwambura amahirwe yo gukunda cg gukundwa. Go on Madiba!! Kanda hano umusubize
wap mn!! Safi niyo yaba yaranduye siwe waba wanduye bwamere kandi nabanduye babaho kand bagakunda bakana kundwa!! Kanda hano umusubize
Dukwiye kwibaza niba Parfine na SAFI baratandukanye.Ubundi hatandukana abantu bashakanye ari umugore n'umugabo.Nta bukwe bwigeze buba hagati y'aba bombi.Bahujwe no kwisambanira gusa.Niba bamaze guhararukana,birumvikana ko umwe ata undi.Ikigiye gukurikiraho,nuko buri wese ashaka undi basambana.Mu gihe imana yacu yitwa Yehova itubuza gusambana.Abantu basuzugura imana,ni Billions/Milliards.Nkuko tubisoma muli Yeremiya 25:33,aba bose basuzugura imana izabica ku Munsi w'Imperuka wegereje.Abantu bazarokoka,bazatura mu isi izahinduka paradizo dusoma muli 2 Petero 3:13.Nubwo ubusambanyi bukorwa na Miliyoni nyinshi z'abantu,ntacyo bimaze kwishimisha akanya gato,hanyuma ukazabura UBUZIMA BW'ITEKA muli Paradizo.Birababaje kubona abantu hafi ya bose batuye isi basuzugura imana yaturemye. Kanda hano umusubize
Yahombaga gukomeza mum a uburyohe agushyiraho nawe ukishyira mu myanya. Nta by urugo safi yashakaga Kanda hano umusubize
Ahubwo safi ndamwemeye. Yishakiraga agatsina gusa naho Parfine yishyizemo birebire.... Safi yakoraga ibyo azi Kanda hano umusubize

robotstxt: allowed

filter: keep


text:
Muhanga: Bamwe mu bayobozi baranengwa gufata ibyemezo batagishije abaturage inama
Umuyobozi w’akarere ka Muhanga, Yvonne Mutakwasuku ku wa 29 05 2012 yatangaje ko hari abayobozi batari bake usanga banengwa n’abo bayoboye kubaturaho amategeko n’ibyemezo byafashwe batabanje More...
Amasambu agifite ibibazo ntatangirwa ibyemezo bya burundu
Ibyo byatangajwe na Mukagashugi Chantal, umukozi w’ikigo cy’igihugu cy’umutungo kamere, ishami ry’ubutaka, ubwo batangaga ibyemezo bya burundu by’ubutaka mu Karere ka Kamonyi. More...


text:
Nyamagabe: Hari gutegurwa gahunda y’imyaka itatu igamije kuvana abaturage mu bukene.
Mu karere ka Nyamagabe hari gutegurwa gahunda y’imyaka itatu igamije kuvana abaturage b’imirenge ikiri inyuma mu bukene, kugira ngo batere intambwe bava munsi y’umurongo w’ubukene byihuse.
Ibi bije nyuma y’uruzinduko rwa Nyakubahwa Perezida wa Repubulika Paul Kagame yagiriye muri aka karere mu kwezi gushize maze agasanga hari imirenge yateye imbere mu bukungu cyane cyane ikora ku ishyamba rya Nyungwe ihinga ikaneza, agasaba ko indi mirenge igera ku 12 igifite ibibazo yategurirwa gahunda yihariye iteza imbere abaturage mu buryo bwihuse.
Mu kiganiro ubuyobozi bw’akarere ka Nyamagabe n’abafatanyabikorwa bako bagiranye n’abanyamakuru kuwa gatatu tariki ya 13/03/2013, umuyobozi w’akarere Mugisha Philbert yatangaje ko iyi gahunda y’amajyambere arambye iri gukorwa ku bufatanye n’inzego zitandukanye zirimo za minisiteri n’ibigo birebwa nabyo.
Mugisha yatangaje ko gutegura iyi gahunda bigomba kurangirana n’ukwezi kwa gatatu turimo kandi hagaherwa ku mahirwe n’ibikorwa akarere gasanganywe, abaturage bakaba bafite ijambo rinini mu gutegura iyi gahunda y’amajyambere arambye kuko batanga ibitekerezo ku bintu babona byakorwa iwabo bikabafasha gutera imbere byihuse.
Mu bushakashatsi buherutse gushyirwa ahagaragara ku mibereho y’ingo (EICV 3) bwagaragaje ko abaturage 73 ku ijana mu karere ka Nyamagabe bari munsi y’umurongo w’ubukene.
Gahunda zigamije kugeza abaturage ku iterambere ni nyinshi kuko ubu mu mirenge 17 igize akarere ka Nyamagabe, imirenge 9 iri muri gahunda ya VUP aho abaturage bashoboye gukora bahabwa akazi, abashoboye kwikorera bagahabwa inguzanyo, naho abashaje bagahabwa inkunga y’ingoboka. Imirenge 8 isigaye ihita ihabwa ingengo y’imari yose yari kuzakoreshwa mu karere muri gahunda y’ubudehe, aho abaturage bahitamo ibikorwa by’iterambere bakora, ubundi bagahabwa imirimo bakanahembwa.
Ubuyobozi bw’akarere bukomeza butangaza ko hari gahunda yo guhanga imirimo idakomoka ku buhinzi kugira ngo abaturage barusheho kuzamuka bava mu bukene.


text:
ntakundi iyo bibaye nukubyakira uretse ko bitakwiriye mu muco nyarwanda
natwe turabibona. ariko icyo najye namubyira. ahumure imanaye imurihafi cyane kd izajya imufasha cyane. imana njyo mubyeyiwe. izakurinda ibibazo ndabikwijeje
natwe turabibona. ariko icyo najye namubyira. ahumure imanaye imurihafi cyane kd izajya imufasha cyane. imana njyo mubyeyiwe. izakurinda ibibazo ndabikwijeje
natwe turabibona. ariko icyo najye namubyira. ahumure imanaye imurihafi cyane kd izajya imufasha cyane. imana njyo mubyeyiwe. izakurinda ibibazo ndabikwijeje
Jye icyo nabivugaho sinatera ibuye Knowless kuko abakobwa hafi ya bose iki gihe basigaye batahana inda,baba bayiteze abahungu cg se abahungu bayibateze whatever the case. Kuruhande rw’umuco birasebye kuko ni ukurya ubukwe bubisi kandi umuco ukangurira umukobwa kurinda ubusugi.Ku rundi ruhande ni byiza kuko hari abashakana bakabura urubyaro,umwana ni umugisha uva ku Mana.Gusa knowless nka public figure kandi mu buhanzi bwe yashishikarizaga abakobwa kwihesha agaciro batiyandarika,none we yatanze avance, niho urugero rwapfiriye ninayo mpamvu abantu baba babi critika. hanyuma ikindi iriya kanzu ni nziza ariko rwose yibagiwe gushyiramo akarega cg yakambaye nabi, Marraine we se ko atamukoreye protocole.Emwe murakoze.Nibagire urugo rwiza, ni beza bombi,bafite inyinya,ndabakunda.Icyampa kubabona ngo mbibabwire.
Tubifurije kuzabyara hungu na kobwa naho abavuga ntibazabireka ikindi mukomere.Knolwes ndabikunda kdi sinareka kugukunda kubera ibigambo by’abantu
imana izabahe umugisha
Ntitwamushimira kuba yaratwaye inda mbere yigihe kuko byitwa ubusambanyi ark twabashimirako batayikuyemo nkuko byeze hanze aha. Imana ibagirire neza
Ntitwamushimira kuba yaratwaye inda mbere yigihe kuko byitwa ubusambanyi ark twabashimirako batayikuyemo nkuko byeze hanze aha. Imana ibagirire neza
knowless imana iragukunda ujye wifata neza kdi ufate neza uwo muziranenge uri munda ubundi turagusengera uzabyare neza!Cong’s you u!nzagukunda a l’infini!!!
Ikibazo byo sugutwita kuko nimigi sha yimana. Icyo ngaye nukuntu asa nabi mugatuza. Yarakwiye kwambara soutien rwose ntakugenda amabere arereta gutya.clement rwose ujye umurebe ra ndabona ashaje kare!!
Mana wee. Rwose buriya uko mumuvuga kose nimigisha mumunanuriraho. Knowless komera rata uzabyare neza. Amagambo abavuga wiyitaho. Waramaze wasanga benshi hano barabuze nababatera inda.
Muzabyare muheke bavandi naho pokopoko za banyarwanda ntizibateshe igihe
amabere ni imishumi inda in nyarwege
nyine yabonaga nyamusore ntagahunda afata yo kumushyira mumago ati azakomeza andye tu nka Safi amutega inda ahubwo azagire amahirwe numwana azabe aruwe ahahahahaha
Ariko abantu muransetsa niba mwibuka neza ntimuziko Pastor wabashyingiye yavuze ko ntakosa bakoze ibyo gutwita ntacyaha rwose kuva bose babyemeranywaho
Ariko ahubwo barabyaye neza courage rwose naho uwo wisoutien ndumva niba ari fière yaamanyonyo ye ufite kibazo ki wowe iryawe niba rI gukora isoni jya urizirika
Ariko ahubwo barabyaye neza courage rwose naho uwo wisoutien ndumva niba ari fière yaamanyonyo ye ufite kibazo ki wowe iryawe niba rI gukora isoni jya urizirika
mwese ni amashyari mumufitiye
yarindaga kubabwira ko atwite se ngo muzamwambikire umwana cyangwa nimwe mwayimuteye
mwagiye mushishikazwa nibibareba koko?
niba atwite aramaze amezi yose inda ifite nayo ntacyo abarebaho
na Clement wayimuteye ntiyayihakanye
mujye muvana ubugambo aho.
Abantu mubabazwa n’ubusa kuba knoless atwite bibarya he?ni umugisha
kuko hari benshi babuze urubyaro ahubwo Clement ni umugabo,icyari kuba ari ikibazo n’uko umugabo we yari kuvuga ko atabizi.Ahubwo twiteguye ako ka Malayika naho ibindi byo ni bya bindi bya muntu byo kubura icyo batuka inka..........
mwese ni amashyari mumufitiye
yarindaga kubabwira ko atwite se ngo muzamwambikire umwana cyangwa nimwe mwayimuteye
mwagiye mushishikazwa nibibareba koko?
niba atwite aramaze amezi yose inda ifite nayo ntacyo abarebaho
na Clement wayimuteye ntiyayihakanye
mujye muvana ubugambo aho.
umuhanga wo kurya arara akarabye babiriye kera tuuu!!!!!!
Yego ko mugore..none gutwita bikuraho kwambara isutiye..urabihiwe rwose.basi se ntanubwo uziko iyo kanzu bambaramo isutiye ya gorge.
mbegaaaaaaaaaaaaaaaaaaaaaaaaaaaaaaaaaaaaaaaaaaaaaa.amabere aragera kunda.mana we!
gutwita ni umugisha sinzi impamvu muba mumuvuga buri musi, ababuze urubyaro barababaye
None se kuki yari yabanje kubeshya ngo ntatwite? ? Ubu se inda ye ivukira amezi atatu?
Ikibazo se kiri hehe ko byari bizwi ko yakoze ubukwe atwite?
Tumwifurije kumererwa neza. Biransanshimishije kuba yenda kwibaruka uwo muziranenge ahubwo


text:
Ni ngombwa cyane kumva neza uko iri jambo gufuha rikoreshwa hano muri Bibibiya. Kuva 20:5 , Bibiriya igira iti: "Ntukabyikubite imbere, ntukabikorere kuko Uwiteka Imana yawe ndi Imana ifuha...."; Ijambo rikoreshwa hano, ritandukanye n'irikoreshwa mu Bagaratiya 5:20 aho Bibiriya ikoresha ijambo ishyari. Aha mu bagaratiya, ishyari ni icyaha kuko ni umurimo wa kamere. Mu ndimi z'amahanga, ijambo rikoreshwa hombi mu cyongereza ni "jealousy" mu gifaransa ni "jalousie". Mu kinyarwanda, iri jambo rishobora kugira ubusobanuro 2: Gufuha cyangwa kugira ishyari.
- Mu bagaratiya 5:20; Ijambo jealousy rikoreshwa risobanura kugira ishyari, cyangwa kwifuzanya uburakari ikintu gifitwe n'undi muntu wowe utgifite. Nk'urugero, umuntu ashobora kuba yarifuje kugura imodoka bikamunanira, ariko yajya kubona akabona mugenzi we arayiguze, bikamubabaza, iryo ni ishyari kandi ni icyaha.
- Mu kuva 20:5; ijambo jealous rikoreshwa risobanura gufuha, cyangwa kubabazwa no kubona ibyari bikugenewe bihawe undi muntu cyangwa ikindi kintu. Iki si icyaha.
Muri uyu murongo wo mu Kuva, Imana irabuza ubwoko bwayo gukora ibishushanyo no kubyikubita imbere, ngo babiramye kandi babihe icyubahiro cyari gikwiye guhabwa Imana yonyine. Imana ni yo nyiri cyubahiro kiyikwiye, nta wundi ukwiriye kugihabwa. Ni icyaha kuramya undi muntu cyangwa ikindi kintu aho kuramya Imana. Ni icyaha nanone iyo tubabajwe n'uko mugenzi wacu yageze ku cyo tutarageraho, iryo ni ishyari. Aha rero hari itandukaniro rikomeye: Iby'Imana ifuhira ni ibyayo byari bikwiriye kuyihabwa yo yonyine.
Reka dufate urugero rworoshye mu buzima busanzwe: Iyo umugabo abonye umugore we arimo gukundana n'undi mugabo, ashobora gufuha, kuko umugore we agomba kuba uwe wenyine nk'uko babisezeranye. Iri fuhe si icyaha, ahubwo birakwiye ko afuha, iyo adafushye ni byo biba bidasanzwe. Gufuhira ikintu cyawe bwite nta kibazo kirimo. Ariko iyo ubonye umugore utari uwawe yikundaniye n'umugabo we kandi iwawe bicika, bikakubabaza, iryo si ifuhe ahubwo ni ishyari kandi ni icyaha.
Umwanzuro: Kuramya, ishimwe, icyubahiro, guhimbazwa, gusengwa, ni iby'Imana yonyine kandi irabikwiye. Imana irafuha iyo bihawe ibigirwamana, kandi ntabwo iba ikoze icyaha. Iri fuhe ni ryo Pawulo avuga mu Bakorinto ba 2: 11:2 iyo avuga ati: "Kuko mbafuhira ifuhe ryo mu buryo bw'Imana, kuko nabakwereye umugabo umwe ari we Kristo, ngo mubashyingire mumeze nk'umwari utunganye."
Murakoze Imana ibahe umugisha.


text:
Mu nama rusange y’Inama Njyanama y’Akarere ka Nyagatare yo kuri uyu wa 3 Gashyantare 2017 yari iyobowe na Perezida w’Inama Njyanama y’Akarere...
Inama Njyanama y’Akarere ka Ruhango yateranye mu nama idasazwe yemeza ingengo y’imari ivuguruye y’umwaka wa 2016-2017. Ingengo y’imari yemejwe ingana n’amafaranga y’u...
Mu Murenge wa Jarama, Akarere ka Ngoma, intara y’Iburasirazuba hari abaturage batajya bajya kwa muganga mu gihe barwaye kubera kutagira Ubwisungane mu...
Muri gahuda yo gushyigikira iterambere ry’abaturage, Ikigo cy’Igihugu cyo Kubungabunga Ibidukikije (REMA) cyatanze inka 33 ku banyamuryango ba Koperative ebyiri zo mu...
Inama idasanzwe y’inama njyanama y mu Karere ka Huye, yemeje ingengo y’imari y’Akarere ka Huye ivuguruye y’umwaka w’ingengo y’imari ya 2016-2017. Ingengo...
Bamwe mu baturage bacuruza kandi bakorera mu bice bitandukanye by’umugi wa Kigali bazwi bazenguruka bacuruza ibintu bitandukanye ariko iby’ibyitwa amarido (Rideaux) yo...
Tariki ya 25Mutarama 2017 Guverineri w’Intara y’Iburasirazuba, Kazayire Judith, yasuye abaturage bo mu murenge wa Matimba muri gahunda ya buri wa gatatu...
Polisi y’u Rwanda mu karere ka Nyagatare yafashe uwari umuyobozi wa SACCO yo mu murenge wa Matimba, Akarere ka Nyagatare, kubera gukekwaho...
Mu gihe bigaragara ko ikorabuhanga riri gutera imbere cyane mu Rwanda, bamwe mu baturage b’Akarere ka Rubavu, bafite ibibazo mu kurikoresha, bakaba...
Mu gihe hamenyerewe ko abagabo ari bo bakora imirimo ya tekinike, mu Murenge wa Nyamata, Akarere ka bugesera, iyo mirimo ikorwa n’abagore...


text:
ISOMO RYA MBERE
Igitabo cy’Iyimukamisiri (Iyim 34, 4b-6.8-9)
4Musa arazinduka azamuka umusozi wa Sinayi nk’uko Uhoraho yari yabimutegetse, maze ajyana mu ntoki ibimanyu bibiri by’amabuye. 5Nuko Uhoraho amanuka mu gacu ahahurira na we, maze atangaza izina rye «Uhoraho.» 6Uhoraho rero anyura imbere ya Musa, maze avuga aranguruye ati «Ndi Uhoraho, Uhoraho Imana igira impuhwe n’ineza, itinda kurakara, yuje ubuntu n’ubudahemuka.» 8Ako kanya Musa akubita amavi ku butaka arapfukama. 9Nuko aravuga ati «Nyagasani, niba koko mfite ubutoni mu maso yawe, ngaho databuja niyemere kugendana natwe. Yego turi umuryango ufite ijosi rishingaraye ; ariko rero utubabarire ibicumuro byacu n’ibyaha byacu, maze utugire ubukonde bwawe !»
INDIRIMBO (Dan 3, 52, 53, 54, 55, 56)
Inyik/ Himbazwa kandi uratwe iteka ryose.
Singizwa Nyagasani, Mana y’abasekuruza bacu:
Inyik/ Himbazwa kandi uratwe iteka ryose.
Nihasingizwe izina ryawe ritagatifu ryuje ikuzo:
Inyik/ Himbazwa kandi uratwe iteka ryose.
Singirizwa mu Ngoro y’ikuzo ryawe ritagatifu :
Inyik/ Himbazwa kandi uratwe iteka ryose.
Singirizwa ku ntebe yawe y’ubwami:
lnyik/ Himbazwa kandi uratwe iteka ryose.
Singizwa wowe umenya iby’ikuzimu :
Inyik/ Himbazwa kandi uratwe iteka ryose.
Singizwa wowe utetse ku bakerubimu :
Inyik/ Himbazwa kandi uratwe iteka ryose.
Singirizwa mu bushorishori bw’ijuru :
Inyik/ Himbazwa kandi uratwe iteka ryose.
ISOMO RYA KABIRI
Ibaruwa ya kabiri Mutagatifu Pawulo Intumwa yandikiye Abanyakorinti (2 Kor 13,11-13)
11Bavandimwe, ahasigaye rero muhorane ibyishimo, mutere imbere, muterane inkunga, mushyire hamwe, mubane mu ituze, bityo Imana yuje urukundo n’amahoro izabana namwe. 12Muramukanye mu muhoberano mutagatifu. Abatagatifujwe bose b’ino barabaramutsa. 13Ineza y’Umwami wacu Yezu Kristu, n’urukundo rw’Imana Data, n’ubusabane kuri Roho Mutagatifu bihorane namwe mwese.
IBANGONDIRIMBO RIBANZIRIZA IVANJILI (Hish 1, 8)
Alleluya Alleluya.
Hubahwe Imana Data na Mwana na Roho Mutagatifu :
lmana iriho, yahozeho kandi igiye kuza.
Alleluya.
IVANJILI
+ Yohani (Yh 3,16-18)
Muri icyo gihe Yezu aravuga ati 16«Koko Imana yakunze isi cyane bigeza aho itanga Umwana wayo w’ikinege, igira ngo umwemera wese atazacibwa, ahubwo agire ubugingo bw’iteka. 17Icyakora Imana ntiyohereje Umwana wayo ku isi ngo ayicire urubanza, ahubwo yagira ngo akize isi. 18Umwemera wese ntacirwa urubanza, ariko utemera aba yaciriwe urubanza, kuko atemera izina ry’Umwana w’ikinege w’Imana.»


text:
Ku mugoroba wo kuri uyu wa Gatandatu tariki 17 Kamena 2017, mu murenge wa Bwishyura w’ akarere ka Karongi habereye impanuka ikomeye y’ ikamyo ihitana abantu batatu. Ibaye impanuka ya gatatu y’ ikamyo ihitanye ubuzima bw’ abantu kuva muri Mata 2017.
Iyi kamyo yari itwawe na Nkundabagenzi Pascal yarenze umuhanda ikagonga umukingo igwa igaramye, abantu batatu bari bayirimo barimo n’umushoferi bahasiga ubuzima.
Iyi kamyo yari ipakiye ibijumba yavaga mu karere ka Nyamasheke yerekeza mu karere ka Karongi. Imirambo ya ba nyakwigendera yajyanywe mu bitaro bya Karongi.
Kuva muri Mata 2017 uyu mwaka impanuka zikomeye zimaze guhitana abagera kuri 25. Muri izi mpanuka inyinshi ziba mu mpera z’ icyumweru.
Ku cyumweru tariki 9 Mata, ikamyo yarimo abantu 8, yavaga Murenge wa Kitabi yerekeza mu Mujyi wa Nyamagabe yaribirinduye igwa mu mukoki abantu babiri bitaba Imana, abandi batandatu barakomereka bajyanwa mu bitaro.
Tariki 18 Mata 2017, ikamyo ya kampani yitwa NPD yahitanye ubuzima bw’ abantu bane mu kagari ka Gasange umurenge wa Nduba muri Gasabo.
Ku munsi wakurikiyeho tariki 19 ivatiri yavaga mu majyaruguru yerekeza mugi wa Kigali yagonze umunyeshuri ku rugabano rw’ akarere ka Gibumbi na Rulindo arapfa.
Ku wa Gatandatu tariki 27 Gicurasi impanuka ikomeye y’ imodoka ya kampani itwara abagenzi Kigali Safaris yabereye mu murenge wa Kanyinya muri Nyarugenge ihitana ubuzima bw’ abantu 15.
Mu zindi mpanuka zabaye muri uyu mwaka harimo ikamyo yaguye mu mugezi wa Mukungwa mu karere ka Musanze tariki 24 Gashyantare. Iyi mpanuka nta muntu yahitanye.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Ariko rero iyinkuru ntabwo yuzuye nimujya mukoresha amafoto mujye mukoresha nyine amafoto yinkuru murigutangaza Ubu koko twemere KO iyo 10pine iryamye mumazi ariyo yari yikoreye ibijumba?


text:
Ubuzima ku isi ntibwari gushoboka iyo hatabaho uruhurirane rw’ibintu bitandukanye. Kugeza mu kinyejana cya 20, bimwe muri ibyo bintu ntibyari bizwi ibindi na byo ntibyari bisobanutse neza.
Umwanya isi irimo mu itsinda ry’inyenyeri ry’Inzira Nyamata n’umwanya irimo ugereranyije n’aho izuba n’imibumbe irigaragiye biri, inzira isi ikurikira izenguruka izuba, kuba iberamye, umuvuduko igenderaho yizenguruka hamwe n’ukwezi kwihariye
Imbaraga rukuruzi isi ifite n’imiterere y’ikirere cyayo, byombi biyibera nk’ingabo iyikingira. Ibintu kamere bigenda byisubiramo bituma haboneka umwuka n’amazi kandi bikabisukura
Ikinyamakuru Reveillez-vous dukesha iyi nkuru kivuga ko umwanya isi n’izuba n’imibumbe irigaragiye birimo mu Nzira Nyamata
Iyo wanditse aderesi yawe, iba ikubiyemo iki? Ushobora kwandika igihugu ubamo, umugi ubamo n’umuhanda utuyeho. Iyo ugereranye itsinda ry’inyenyeri ry’Inzira Nyamata n’igihugu isi ituyemo, izuba n’imibumbe irigaragiye bikaba umugi ituyemo, naho inzira isi ikurikira izenguruka izuba ikaba umuhanda isi ituyeho. Iterambere mu birebana n’ubumenyi bw’ikirere na fiziki, ryatumye abahanga mu bya siyansi barushaho gusobanukirwa ko agace k’isanzure isi yacu irimo kihariye.
Mbere na mbere, umugi wacu, ni ukuvuga izuba n’imibumbe irigaragiye, uri ahantu hakwiriye rwose mu itsinda ry’inyenyeri ry’Inzira Nyamata. Ntiwegereye izingiro ryaryo kandi ntabwo uri kure yaryo.
Ikinyamakuru Scientific American kivuga ko aho hantu abahanga mu bya siyansi bita ahantu hashobora kuba ubuzima, hafite ibipimo bikwiriye by’ibintu byo mu rwego rwa shimi (chimie) bikenewe kugira ngo ubuzima bukomeze kubaho. Uwo mugi uramutse witaruye iryo zingiro, ibyo bipimo byaba bike cyane uramutse wegereye cyane iryo zingiro na byo byateza akaga kuko huzuye imirase yica ndetse n’ibindi bintu byatera akaga.
Umuhanda isi ituyeho, ari yo nzira igenda ikurikiye iyo izenguruka izuba, na wo urihariye. Iyo nzira iri ku birometero miriyoni 150 uturutse ku zuba, iri ahantu hihariye hashobora kuba ubuzima, kuko hatari ubukonje cyangwa ubushyuhe bikabije ku buryo byabuza ubuzima kuhaba. Iyo nzira isi igenda ikurikiye ijya kumera nk’uruziga, ibyo bigatuma intera iri hagati y’isi n’izuba idahindagurika cyane mu gihe cy’umwaka wose.
Izuba ni isoko yihariye y’ingufu, yagereranywa n’“uruganda rw’amashanyarazi.” Ntirihindagurika, rifite ubunini bukwiriye kandi ritanga ingufu zihuje n’izikenewe. Ni na yo mpamvu ryitwa inyenyeri idasanzwe.
Kagaba Emmanuel


text:
Imurikabikorwa ku mitwe ya politiki ni inzozi
Amashyaka yemewe mu Rwanda yibumbiye mu ihuriro nyunguranabitekerezo ry’imitwe ya Politiki, kugeza ubu uko ari 10, buri mwaka ahabwa inkunga cyane cyane mu rwego rwo kubaka ubushobozi. Mu mwaka 2011/2012 buri mutwe wa Politiki wahawe asaga gato Miliyoni 15 yavuye ku ngengo y’imari y’igihugu anyuzwa muri Forumu y’amashyaka.
Uretse ayo mafaranga imitwe ya Politiki ihabwa na Guverinoma binyuze mu Ihuriro, abenshi bafite ibindi bikorwa bibinjiriza amafaranga abafasha mu bikorwa birebana n’ishyaka (...)
Amashyaka yemewe mu Rwanda yibumbiye mu ihuriro nyunguranabitekerezo ry’imitwe ya Politiki, kugeza ubu uko ari 10, buri mwaka ahabwa inkunga cyane cyane mu rwego rwo kubaka ubushobozi. Mu mwaka 2011/2012 buri mutwe wa Politiki wahawe asaga gato Miliyoni 15 yavuye ku ngengo y’imari y’igihugu anyuzwa muri Forumu y’amashyaka.
Uretse ayo mafaranga imitwe ya Politiki ihabwa na Guverinoma binyuze mu Ihuriro, abenshi bafite ibindi bikorwa bibinjiriza amafaranga abafasha mu bikorwa birebana n’ishyaka umunsi ku munsi, hakiyongeraho n’imisanzu ituruka mu bayoboke babo.
Nk’uko twabitangarijwe n’Umunyamabanga Nshingwabikorwa w’Ihuriro Nyunguranabitekerezo ry’imitwe ya Politiki, Kayigema Anicet, Ihuriro ntiryishyira imbere kurusha imitwe ya Politiki kuko ari yo igomba kugaragara kurusha Ihuriro. Yagize ati “Politiki y’igihugu ni uko Forumu iha ubwisanzure n’uburenganzira buri mutwe wa Politiki.”
Ku birebana n’amafaranga akomoka ku ngengo y’imari y’igihugu ahabwa imitwe ya Politiki yemewe mu Rwanda, no kuba niba abahagarariye iyo mitwe ya Politiki bagira umunsi wo kumurikira Abanyarwanda ibyo bamaze kugeraho n’uburyo byakozwe, Kayigema yagize ati “Koko hari amafaranga Leta igenera imitwe ya Politiki yemewe ikorera mu Rwanda. Ayo mafaranga agabanwa ku buryo bungana nta mutwe wa Politiki usumbya undi. Nta munsi urabaho w’imurikabikorwa ariko imitwe ya Politiki ubwayo ni yo igomba kugaragara.”
Akomeza agira ati “Imitwe ya Politiki ifite uburenganzira bwo kumurikira Abanyarwanda ibyo ikora cyangwa ikabireka.”
Nta murikabikorwa ryigeze riteganywa
Mu rwego rwo kumenya ukuri gusesuye ku birebana n’imurikabikorwa mu mitwe ya Politiki yemewe ikorera mu Rwanda no kumenya aho amafaranga bakoresha akomoka, twegereye bamwe mu bayobozi n’abakozi babishinzwe mu mitwe ya Politiki itandukanye maze batugaragariza ukuri kwambaye ubusa. Abo twaganiriye bose badutangarije ko umunsi w’imurikabikorwa ntawo bagira nta n’uwo bigeze bateganya n’ubwo hari amafaranga bakoresha aba yakomotse ku ngengo y’imari ya Leta.
Depite Rwigema Gonzag wo muri Union Democratique du Peuple Rwandais (UDPR), mu kiganiro twagiranye kuri telefoni, yadutangarije ko amafaranga bakoresha mu ishyaka ryabo amwe ava ku nkunga bahabwa na Guverinoma binyuze muri Forumu andi akava mu misanzu itangwa n’abayoboke babo. Ku birebana n’umunsi w’imurikabikorwa, Rwigema yagize ati “Dutanga imikoreshereze y’amafaranga twahawe mu Ihuriro. Mu Ishyaka ryacu nta munsi w’imurikabikorwa wihariye tugira ariko muri rusange ibyo dukora biba ku mugaragaro dusanga nta kibazo.”
Nyiranzeyimana Marie Brigitte, Umunyamabanga Uhoraho mu Ishyaka riharanira Demokarasi n’imibereho myiza y’abaturage (PSD) ku birebana n’aho PSD ikura umutungo, yadutangarije ko uretse amafaranga bahabwa na Guverinoma binyuze muri Forumu n’imisanzu y’abayoboke babo, hari n’andi ava ku bukode bw’inyubako PSD ifite mu mujyi wa Kigali n’andi ishyaka ryahawe asaga Miliyoni 120 kuko bashoboye kubona amajwi angana na 5% mu matora ya Perezida wa Repubulika aheruka mu 2010.
Ku birebana n’umunsi w’imurikabikorwa na we atangaza ko ntawo bagira ariko babiteganya. Nyiranzeyimana agira ati “Kugeza ubu ntiturabasha kubitegura ariko ukeneye kumenya imikorere y’ishyaka turabimusobanurira. Uwo munsi turawuteganya mu minsi iri imbere tuzabibabwira.”
Dr Mukabaramba Alivera, Perezida w’Ishyaka ry’iterambere n’ubusabane (PPC), mu kiganiro twagiranye kuri telefoni yadutangarije ko na bo amafaranga babona anyuze mu ihuriro nyungurabitekerezo ry’imitwe ya politiki abafasha mu kubaka ubushobozi. Kimwe n’abandi andi ava mu bayoke b’ishyaka ryabo.
Ku birebana n’umunsi w’imurikabikorwa, Dr Mukabaramba yagize ati “Kugeza ubu ntabwo turabikora, ariko turabiteganya, bidukundiye byaba umwaka utaha, ariko na none usanga atari byinshi. Ubona amashyaka ibikorwa byayo byinshi bigaragara igihe cy’amatora, ubundi ugasaga hibandwa ku nama n’amahugurwa. Ni byo, Abanyarwanda bakeneye kumenya ibyo amashyaka akora atari igihe cy’amatora gusa.” Yadutangarije kandi ko mu myaka itatu ishize bahawe inkunga igenda izamuka ku buryo ubaze neza ari hagati ya Miliyoni 10 na 15 z’amafaranga y’u Rwanda buri mwaka.
Kanyange Phoeb, Perezida w’Ishyaka ry’ubwisungane bugamije iterambere (PSP) na we mu kiganiro twagiranye kuri telefoni yadutangarije ko amafaranga bakoresha akomoka ku misanzu y’abayoboke andi bakayahabwa na Guverinoma anyuze muri Forumu. Ku birebana n’umunsi w’imurikabikorwa, Kanyange yagize ati “Nta na rimwe turakora iryo murikabikorwa. Gusa hari raporo dutanga buri mwaka ku rwego rw’Umuvunyi no muri Forumu.” Igihe baba bateganya kuzakora imurikabikorwa, Kanyange yadutangarije ko batabiteganya.
Mukabaranga Agnes, Perezida w’ishyaka riharanira Demokarasi ihuza Abanyarwanda (PDC) yadutangarije ko mbere na mbere ishyaka rishingira ku misanzu y’abayoboke ariko hakiyongeraho n’inkunga ikomoka muri Forumu ihabwa ingengo y’imari ya Leta, aho imitwe ya politiki yemeye kujyamo ihabwa amafaranga yo gukoresha bitewe n’ayo ishyaka ryasabye. Ayo mafaranga ngo atangirwa raporo y’imikoreshereze yayo. Ku birebana n’umunsi w’imurikabikorwa, Mukabaranga yagize ati “Twebwe duha raporo Forumu, indi tukayiha abayoboke bacu. Umunsi w’imurikabikorwa ni igitekerezo cyiza, tuzakigeza ku bayoboke bagisuzume barebe, kuko ni inzira nziza yo gukorera mu mucyo.”
Mu mitwe ya Politiki icumi yemewe ikorera mu Rwanda, twashoboye kuganira n’itanu muri make abo twaganiriye bose badutangarije ko nta munsi w’imurikabikorwa bigeze bateganya muri gahunda zabo nyamara mu gihe amafaranga bakoresha amwe aba yakomotse ku ngengo y’imari ya Leta, amwe mu mafaranga akoreshwa aba yarakomotse ku misoro y’abaturage.
Mu mwaka 2011/2012 nk’uko bamwe mu bo twaganiriye babidutangarije, buri mutwe wa Politiki uri muri Forumu wahawe amafaranga y’u Rwanda anagana na 15,200,000; PSD na RPF Inkotanyi bikongeraho ko batsinze amatora y’umukuru w’igihugu yo mu 2010, buri shyaka rikaba rigomba guhabwa Miliyoni 250 z’amafaranga y’u Rwanda ariko bakaba bamaze guhabwa ½ cyayo.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Abaturage bo mu Karere ka Gakenke bari mu byishimo bidasanzwe nyuma y’uko imirimo yo gukora imihanda bemerewe n’Umukuru w’Igihugu itangiriye icyarimwe mu bice bitandukanye by’ako karer.
Muri Werurwe 2016, ubwo Perezida Paul Kagame yasuraga Akarere ka Gakenke maze abaturage bamugaragariza ikibazo bashimangiye ko bamaranye ‘igihe kinini’ cyo kutagira imihanda ibunganira mu mihahirane; ikibazo gisa nk’icyamutunguye.
Icyo gihe Perezida Kagame yagize ati “Minisitiri w’Ibikorwaremezo birebana n’imihanda; iyo mihanda ya feeder roads yananirana ite imyaka yose muri Gakenke? Turiho turarwana no kubaka imihanda ya kaburimbo abandi baracyari muri feeder roads na yo ntishobora kuboneka!”
Yunzemo ati “Igishoboka impamvu kidakorwa sinshobora kucyihanganira na busa; igishoboka gukorwa kigomba gukorwa byanze bikunze, ibigenewe abaturage, ibigomba gukorerwa abaturage ni ho bikwiye kujya nta bwo ari abayobozi babigira ibyabo.”
Umukuru w’Igihugu yahise aha umuyobozi w’ako karere umukoro wo kujya amugezaho amakuru y’uko iyo mihanda ikorwa, ati “Meya ndashaka ko uzajya umbwira uko bikorwa, ujye uza umbwire nta handi uzajya ubanza kunyura (…) hanyuma ubwo ndaza guhangana n’abatinza ibintu bishoboka, baraza kumbona vuba aha ngaha.”
Amafoto y’uruzinduko rwa Perezida Kagame mu Karere ka Gakenke
Muri rusange imihanda magingo aya iri gukorwa ni ihuza Akarere ka Gakenke n’Umuhanda mugari wa Kigali-Rubavu; harimo uwa Giticyinyoni-Gakenke (wari umaze imyaka isaga itanu udakoreshwa n’imodoka ngufi), Umuhanda wa Kirenge-Rushashi hakiyongeraho n’indi mihanda y’imigenderano (feeder roads) isanzwe ihuza abaturage b’imirenge itandukanye ya Gakenke mu buhahirane bwabo.
Ntawiniga Michel, ukuriye ishami ryo kubungabunga no gusana imihanda mu Karere ka Gakenke, asobanura ko ku ikubitiro ibirometero 144.39 ari byo bigomba gusanwa mu mirimo yatangiye izasozwa muri Nyakanga 2017. Ni imirimo asobanura ko yatsindiwe na sosiyete enye zitandukanye zisanzwe zizobereye mu byo gukora imihanda.
Abaturage bafite ‘amashimwe’
Abaturage bo mu bice bitandukanye by’Akarere ka Gakenke baganiriye n’Izubarirashe.rw bahurije ku gushimira Umukuru w’Igihugu ku kuba ngo yarabashije kumva ikibazo cy’imihanda bamugejejeho akagiha agaciro; abenshi bagiye bavuga ko ‘imvugo ni yo ngiro’
Minani François Xavier, umuturage wo mu Murenge wa Ruli, agira ati “Dufite amashimwe menshi bishobotse wayatugereza kuri Nyakubahwa Perezida wa Repubulika, muri rusange imvugo ye ni yo ngiro! Twari tumaze imyaka isaga itanu tugorwa cyane no kugera i Kigali kubera ko umuhanda wacitse; byatumaga tuzenguruka tukanyura ahitwa Ku Kirenge bigatuma tugera i Kigali twakerewe kandi bakatwishyuza amafaranga menshi, twishyura 1800.”
Tuyambaze Marthe wo mu Murenge wa Muhindo we agira ati “Mbere na mbere njye ndashimira perezida wacu, Imana imuhe umugisha pe! Ntiwakumva ibyishimo dufite; mbere iyi mihanda itarapfa wasangaga tugurisha imyaka amamodoka [imodoka] akaza kutugurira inaha ku bwinshi, ariko kubera ko imihanda yose yari yaramaze gupfa twezaga umusaruro ukadupfira ubusa, twakoreraga mu bihombo (…) ubu rwose turishimye cyane, kuba iyi mihanda iri gukorwa biraduha icyizere cy’ejo hazaza heza.”
Ishusho y’imihanda iri gukorwa
Nzamwita Déogratias, umuyobozi w’Akarere ka Gakenke, avuga ko nyuma y’uko umukuru w’igihugu avugiye ku kibazo cy’imihanda muri ako karere agasaba ko hihutishwa gusana iy’imigenderano (feeder roads), n’indi mihanda itararebwaga n’iyo gahunda yahise ihabwa inkunga yo gukorwa ihuzwa n’igihe.
Agira ati “Hari indi yatangiye iri no mu mihigo y’akarere na yo yabonye inkunga nyuma y’aho nyakubahwa Perezida wa Repubulika aviriye muri aka karere; hari umuhanda wa Kaziba-Janja ni umuhanda uvuye ku Karere ukagera Janja, ubu ngubu mvuga imashini zarahanyuze hose hasigaye gushyiramo laterite.”
Yungamo ati “Ubu mvugira aha ngaha kandi amasezerano yo gukora umuhanda wa Gicuba-Janja ubu na yo yasinywe bivuze ko ubu imashini mu cyumweru gitaha cyangwa igikuriyeho ziraba zatangiye kunyuramo, hari na none n’undi muhanda uva ahitwa Mubuga ukagera Rusoro uwo ni umuhanda na wo watangiye ku buryo iby’amasoko byararangiye mu minsi y’imbere uraba warangiye.”
Akomeza agira ati “Hari undi muhanda uva Kirenge ujya Rushashi uwo na wo waratangiye bamaze gukoraho nk’ikirometero kimwe banyuzamo imashini; bivuze ko ibyo nyakubahwa perezida wa repubulika yemereye abaturage birimo birashyirwa mu bikorwa.”
Ubuyobozi bw’Akarere ka Gakenke butangaza ko nubwo ku ikubitiro hagiye gukorwa ibirometero 144.39 ubundi mu nyigo yakozwe hemejwe ibirometero 400. Meya Nzamwita avuga ko imihanda yose nimara gukorwa Gakenke izarushaho kuba ‘nyabagendwa’ bikagura amahirwe y’ishoramari ubundi azitirwa n’ikibazo cy’imihanda mibi.
Twandika iyi nkuru twamenyeshejwe ko imirimo yo gusana imihanda Akarere ka Gakenke kemerewe n’umukuru w’igihugu igeze kuri 20% gusa intego ni uko ngo muri Nyakanga 2017 iyo mirimo yose izaba yarasojwe, gusa nta mibare igaragaza ingengo y’imari izagenda kuri iriya mirimo twabashije guhabwa.
Indi nkuru wasoma:
Gakenke: Ikiraro cyari kibafatiye runini kimaze amezi 9 cyaracitse, akarere karatakambira RTDA


text:
Burera: JADF irategura imurikabikorwa mu kwezi kwa kamena
Abagize ihuriro ry’abafatanyabikorwa mu iterambere ry’akarere ka Burera (JADF Burera) batangaza ko bategura imurikabikorwa mu kwezi kwa 06/2013 mu rwego rwo kwereka abanyaburera bimwe mu bikorerwa muri ako karere.
Kamanzi Emmanuel, Perezida wa JADF Burera, avuga ko iryo murikabokorwa rizaba ribaye ku nshuro ya gatatu, rizabera muri santere ya Rusumo, iri mu murenge wa Butaro, mu karere ka Burera.
Akomeza avuga ko iryo murikabokorwa, rizamara iminsi ibiri, rizaba rifite intego yo gukangurira abashoramari, gushora imari mu karere ka Burera kugira ngo ubwiza nyaburanga buri muri ako karere ndetse n’ubuhinzi buharangwa, bizanire ubukungu abanyaburera.
Guteza imbere ishoramari mu karere ka Burera kandi biri mu byibanzwe ho mu mihigo JADF Burera yasinyanye n’umuyobozi w’akarere ka Burera, Sembagare Samuel, tariki ya 06/02/2013.
Akarere ka Burera gafite ahantu henshi nyaburanga harimo ibiyaga bya Burera na Ruhondo, imisozi itandukanye, igishanga cya Rugezi n’ibindi ariko abakerarugendo baza kubisura bakabura aho barara kuko nta Hoteli yubatse muri ako karere.
Abenshi mu baturage bo mu karere ka Burera batunzwe n’ubuhinzi, aho bahinga bagasagurira n’amasoko yo hirya no hino mu Rwanda ndetse no hanze yarwo. Ariko nta nganda zigaragara muri ako karere zitunganya ibikomoka kuri ubwo buhinzi.
Kamanzi avuga ko muri iyo mihigo igomba guhigurwa mu myaka itanu iri imbere, bahize kureshya abashoramari kubaka amahoteli mu karere ka Burera ndetse no kubaka inganda zitunganya ibikomoka ku buhinzi muri ako karere.
Imurikabikorwa rya JADF Burera ryabimburiye ayandi mu karere ka Burera ryabaye mu mwaka wa 2010. Ngo icyo gihe ariko abaturage ntibaryitabiriye mu buryo bushimishije kuko bari batararisobanukirwa.
Imurikabikorwa riheruka, ryabaye muri Gashyantare mu mwaka wa 2012. Icyo gihe ryabereye mu murenge wa Cyanika, aho abarutage baryitabiriye ari benshi.


text:
IGICE CYA 17
Uko wagira ibyishimo
TWESE twifuza kugira ibyishimo, si byo se?— Ariko iyo witegereje neza, usanga abantu benshi nta byishimo bafite. Waba uzi impamvu?— Ni ukubera ko batazi ibanga ryo kugira ibyishimo. Batekereza ko kugira ibintu byinshi ari byo bizana ibyishimo. Ariko iyo bamaze kubona ibyo bintu, ibyishimo bagira ntibitinda.
Dore rero ibanga rikomeye ryo kugira ibyishimo. Umwigisha Ukomeye yagize ati ‘gutanga bihesha ibyishimo kuruta guhabwa’ (Ibyakozwe 20:35). None se, ibanga ryo kugira ibyishimo ni irihe?—Yee, ni ugutanga no gukorera abandi. Ibyo se wari ubizi?—
Reka twongere tubitekerezeho. Mbese, Yesu yaba yaravuze ko umuntu uhawe ikintu we nta byishimo agira?— Oya, si uko yavuze. Iyo baguhaye akantu se, ntibigushimisha?— Ibyo bishimisha abantu bose. Twese iyo baduhaye utuntu twiza, turishima.
Icyakora, Yesu yavuze ko turushaho kugira ibyishimo iyo ari twe dutanze. None se, nkubajije uwarushije abandi bose guha abandi ibintu byinshi, wavuga ko ari nde?— Yee, ni Yehova Imana.
Bibiliya ivuga ko Imana ‘ari yo yahaye bose ubuzima, guhumeka n’ibindi byose.’ Imana iduha imvura, ikaduha n’izuba kugira ngo ibihingwa bimere maze tubone ibyokurya (Ibyakozwe 14:17; 17:25). Ntibitangaje rero kuba Bibiliya ivuga ko Yehova ari ‘Imana ihimbarwa’ (1 Timoteyo 1:11)! Gutanga ni kimwe mu bintu bituma Imana yishima. Kandi natwe iyo dutanze, turishima.
None se, ni ibihe bintu dushobora guha abandi? Wowe ubitekerezaho iki?— Hari impano tugura amafaranga. Niba ushaka guha umuntu ikintu cyo mu iduka, bizagusaba kukigura. Kugira ngo rero uhe umuntu ikintu nk’icyo, bizagusaba kujya ubika udufaranga ku ruhande, kugeza igihe tuzagwirira ukabona kukigura.
Ariko ibintu byose dushobora gutanga, si ngombwa ko biba bivuye mu iduka. Urugero, niba uyu munsi haramutse izuba ryinshi, uramutse uhaye umuntu igikombe cy’amazi meza akonje, cyamugera ku mutima pe. Ubwo rero uramutse uhaye umuntu ufite inyota bene iyo mpano, ushobora kugira ibyishimo bituruka mu gutanga.
Hari igihe ushobora gufatanya na mama mugateka utugati turyoshye, cyangwa utuboga turyoshye. Ibyo bizabashimisha. Ariko se, ni iki wakoresha utwo tugati cyangwa utwo tuboga kugira ngo ugire ibyishimo byinshi kurushaho, kuruta uko watwirira twose wenyine?— Yee, ushobora gufataho duke, ugaha imwe mu ncuti zawe. Mbese, ntibyaba byiza ugiye ukora ibintu nk’ibyo rimwe na rimwe?—
Umwigisha Ukomeye hamwe n’intumwa ze bari bazi ko gutanga bihesha ibyishimo. Waba uzi icyo bahaga abandi?— Ni ikintu kirusha agaciro ibintu byose bibaho! Bari bazi ukuri ku byerekeye Imana, bityo bakaba barishimiraga kugeza ubwo butumwa bwiza ku bandi. Kandi iyo babaga babwiriza, nta muntu n’umwe basabaga amafaranga.
Umunsi umwe, intumwa Pawulo hamwe n’umwigishwa wari incuti ye magara witwaga Luka, bahuye n’umugore na we washakaga kubona ibyishimo bituruka mu gutanga. Bahuriye hafi y’uruzi. Pawulo na Luka bari bagiye kuri urwo ruzi kubera ko bari bumvise ko hariyo ahantu ho gusengera. Kandi koko bakihagera, bahasanze abagore basenga.
Pawulo yatangiye kugeza kuri abo bagore ubutumwa bwiza buhereranye na Yehova Imana hamwe n’Ubwami bwe. Umwe muri abo bagore witwaga Lidiya yateze Pawulo amatwi yitonze. Lidiya yaje kumva ashaka kugira icyo akora kugira ngo agaragaze ko koko yakunze ubutumwa bwiza yumvise. Byatumye rero yinginga Pawulo na Luka ati ‘niba mubona ko nizeye Yehova by’ukuri, nimuze iwanjye mucumbikeyo.’ Ako kanya yarabafashe abajyana iwe.—Ibyakozwe 16:13-15.
Lidiya yashimishijwe no gucumbikira abo bakozi b’Imana iwe mu rugo. Yarabakundaga kubera ko bamufashije kumenya Yehova na Yesu, n’icyo yakora kugira ngo azabone ubuzima bw’iteka. Yashimishijwe no kuba yarashoboye guha Pawulo na Luka ibyokurya n’icumbi. Urabona rero ko kubera ko Lidiya yatanze bimuvuye ku mutima, byatumye agira ibyishimo bituruka mu gutanga. Icyo ni ikintu tugomba kuzirikana. Hari igihe dushobora guha umuntu ikintu kubera ko gusa hari umuntu wabidusabye. Icyakora, niba mu by’ukuri tutashakaga kukimuha, nta byishimo twabonera muri uko gutanga.
Reka wenda tuvuge ko wifitiye bombo yawe ushaka kwirira. Ndamutse ngusabye kuyisangira n’undi mwana, mbese, mwayisangira wishimye?— Ariko noneho, reka tuvuge ko uhuye n’incuti yawe ukunda cyane, kandi ukaba wifitiye bombo yawe. Uramutse wibwirije kumuhaho agace, mbese, si byo byarushaho kugushimisha?—
Hari igihe tuba dukunda umuntu cyane ku buryo twumva twamuha kuri buri kantu kose dufite, kabone n’iyo nta cyo twasigarana. Uko tugenda turushaho gukunda Imana, ni na ko twagombye kumva twifuza kuyiha ibyo dutunze byose.
Umwigisha Ukomeye yari azi umugore w’umukene wakundaga Imana atyo. Yamusanze mu rusengero i Yerusalemu. Uwo mugore yari afite uduceri tubiri twonyine imbere n’inyuma. Ariko twose yaratuzanye, adushyira mu isanduku yashyirwagamo impano z’urusengero. Nta muntu wamusabye kubikora. Yewe, na benshi mu bari aho nta nubwo babimenye. Yatanze utwo duceri twe kubera ko yabishakaga kandi akaba yarakundaga Yehova by’ukuri. Yagize ibyishimo kubera ko yashoboye kugira icyo atanga.—Luka 21:1-4.
Hari uburyo bwinshi bwo gutanga. Wambwira bumwe muri bwo?— Nidutanga tubishaka koko, tuzagira ibyishimo. Iyo ni yo mpamvu Umwigisha Ukomeye yatubwiye ati ‘mujye mutanga’ (Luka 6:38). Nitubigenza dutyo, abo duha na bo bazishima. Ariko ni twe tuzishima kurushaho!
Reka noneho dusome indi mirongo igaragaza ko gutanga bihesha ibyishimo. Dusome muri Matayo 6:1-4; Luka 14:12-14 no mu 2 Abakorinto 9:7.


text:
MATAYO 2:12 "Baburizwa n’Imana mu nzozi gusubira kwa Herode, banyura iyindi nzira basubira iwabo. Yosefu ahungira muri Egiputa".
Uno munsi mfashijwe n’iri jambo ry’ukuntu Imana yitambika mu mugambi wacu, ikaburizamo ibyo twifuza gukora.
Ibi bishobora kuba byarakubayeho incuro nyinshi ko Imana itakwemerera kujya aho wifuzaga, gukora igikorwa runaka wagambiriye. Niba byaragushikiye, nize imwe mu mpamvu zibitera: Kuba bitarakunze ni ku neza yawe!
Kubera urukundo igukunda, nasanze Imana hari igihe ihitamo ku kubuza kujya aho washakaga kugirango ikurinde ibibi bihagutegerereje utazi.
Dore zimwe mu ngero: wagerageje kujya America, mu Burayi, Israel, Australia, n’ahandi ariko biranga. Hari n’aho wujuje ibisabwa byose bakwima visa, hari n’abahabwa visa bakangirwa kwinjira mu gihugu,...
Iyo ugipanga kuhajya ntabwo uba uzi impamvu zituma kujyayo atari ingirakamaro kuri wowe ariko Imana yo iba izi ibyo utazi. Ireba hirya y’imisozi, hakurya y’ibihugu, etc.
Uretse kwitambika mu ngendo zawe, hari n’ubwo ikubuza gukora ikintu runaka wowe wifuza cyane.
Niba ari byo bihe urimo, ntutinye kuko igihe cyo kujya aho itakwemereye kujya nikigera, niyo izakimenya mbere kandi icyo wifuzaga kuhakorera cg kuhabonera, ifite ubushobozi bwo kukiguhera aho uri cg ahandi ya kuyobora kujya.
Mugire igitondo cyiza!


text:
Maruhanye Claudien utuye mu Mudugudu wa Bushita, Akagari ka Taba mu Murenge wa Gashenyi ho mu Karere ka Gakenke avuga ko gushirika ubute agahinga inanasi bimaze kumugeza aheza.
Maruhanye ni umugabo ufite imyaka 49, afite umugore n’abanta batatu. Yeguriye umutima we wose guhinga inanasi
Uko yinjiye mu buhinzi bw’inanasi
Mu buhamya yasangije Ikinyamakuru izubarirashe.rw ubwo cyamusuraga mu mirima ahingamo inanasi, Maruhanye yavuze ko mu mwaka wa 2011 ari bwo yinjiye mu buhinzi bw’inanasi.
Ati “Muri rusange natangiye kuzihinga mu 1998, icyo gihe nasaga nk’ugerageza ngo ndebe ko zishobora kwera neza, mu mwaka wa 2011 ni bwo noneho natangiye kuzihinga ku buryo bufatika.”
Yatangiye ahinga inanasi 45 aho ngo buri rugemwe yaruguze amafaranga 10; bisobanuye ko yakoresheje igishoro cy’amafaranga 450. Ubutaka ahingamo ari ubwe.
Inanasi ze ngo arazibagarira kandi azirinda ibyonnyi, magingo aya afite ‘ibitsina’ ibihumbi 15 bihinze ku buso bwa hegitari n’igice.
Impinduka mu mibereho
Ugikandagira mu rugo rwa Maruhanye, ugaterera amaso haruguru y’inzu ye, nta kindi ubona uretse inanasi nyinshi ureba amaso nta ziheze.
Mu kwita kuri izo nanasi, Maruhanye akoresha abakozi 7 bahoraho ahemba buri umwe amafaranga 400, akaba kandi akoresha n’abandi bakozi 2 badahoraho.
Afite isoko rihoraho ry’umusaruro we, agaragaza ko buri cyumweru ari bwo asarura aho ngo abona inanasi zitari munsi ya 300.
Ati “Gusarura biba buri cyumweru, kugeza ubu mbona nibura inanasi 300 kuzamura (…) mbasha kwinjiza buri cyumweru ibihumbi 30, cyangwa bikiyongera.”
Uwo mugabo avuga ko atajya yikorera inanasi ngo azijyane ku isoko ko ahubwo abakiriya be bazizasanga mu murima.
Muri abo bakiriya harimo koperative isanzwe icuruza imboga n’imbuto mu murenge wa Gasheyi yitwa Terimbere muhinzi w’imboga n’imbuto n’abandi bacuruzi bikorera.
Inanasi zamurihiye kaminuza
Maruhanye yize icungamutungo (Management) muri kaminuza yigenga ya Kigali (ULK) aho yasoje amasomo mu mwaka wa 2011. Ibibazo bye byose ngo yabikemuzaga umusaruro w’inanasi.
Ati “Ntiwabyiyumvisha ariko inanasi zarabikoze! Nta handi hantu nari mfite nakura amafaranga atari mu nanasi, zanyishyuriye maze ndangiza kaminuza nta kibazo mpuye nacyo.”
Uretse kwiyishyurira kaminuza, Maruhanye yanabashije kugura imirima ifite agaciro kabarirwa mu mafaranga miliyoni, inka ebyiri n’ingurube ebyiri.
Maruhanye kandi agaragaza inzu ebyiri amaze kwiyuzuriza iwe mu rugo zisakaje amabati mashya kandi zikingishijwe inzugi n’amadirishya bijyanye n’igihe.
Maruhanye ubu akorana na banki ndetse na SACCO ebyiri; iyo mu murenge atuyemo wa Gashenyi n’iyo mu murenge baturanye wa Karambo.
Uko ubuhinzi bw’inanasi buhagaze muri Gakenke
Inanasi zihingwa muri zone ya Kibari; ni mu mirenge ya Gashenyi, Mataba, Gakenke na Minazi. Inanasi zihingwa kubuso bungana na hegitari 2230 muri ako karere.
Mu karere ka Gakenke kandi hari inganda ntoya ebyiri; COVFGA na Tantum zitunganya inanasi zikoramo amoko atandukanye y’imitobe, divayi na confiture.
Amafoto: Umurengezi Régis


text:
Rwanda : Abayobozi bo mu ntara y’amajyaruguru barasabwa guhiga imihigo mike ariko ifite ireme
Guverneri w’intara y’amajyarguru arasaba abayobozi b’uturere two muri iyo ntara guhiga imihigo ijyanye n’icyerekezo u Rwanda rurimo mu guteza imbere abaturage bakava mu bukene mu buryo bugaragara.
Tariki ya 24/07/2012 ubwo Guverineri Bosenibamwe Aimé yagiranaga inama n’abayobozi b’uturere batandukanye bo mu ntara y’amjyaruguru mu rwego rwo kwiga ku mihigo y’umwaka 2012-2013 yavuze ko uturere tugomba guhiga imihigo iramba kandi izana impinduka mu mibereho y’abaturage.
Nubwo iyo mihigo yaba itarangira mu mwaka yagenewe kurangiraho ariko bikagaragara ko n’ubwo itarangiye, itanga ishusho y’ibikenewe gukorwa mu myaka iri imbere kugira ngo urangire kandi ufitiye akamaro abaturage mu buryo burambye nk’uko Guverineri w’intara y’amajyaruguru yabisabye.
Akomeza avuga ko u Rwanda rugana muri “vision 202†ndetse no mu bihugu biri mu nzira y’amajyambere aho abaturage benshi bashoboka bagomba kuva mu bukene. Bisobanura ko intara y’amajyaruguru, iza ku isonga mu kurwanya ubukene, igomba gukora iyo bwabaga igaharanira ko ibyo bigerwa ho.
Agira ati “…niyo mpamvu dushaka ngo imihigo yacu mu by’ukuri ibe ituganisha kugera kuri izo ntego. Imihigo duhiga ahangaha ibe idufasha gutanga umusanzu ukwiriye mu byo u Rwanda rwiyemeje kugera hoâ€.
Guverineri Bosenibamwe Aimé atangaza ibyo mu gihe hari bamwe mu bayobozi bahigaga ariko ugasanga imihigo yabo ntabwo igize icyo ihindura mu iterambere ry’abaturage mu buryo bugaragara.
Yongera ho ko ku kugira ngo iyo mihigo ifite ireme ibashe gushyirwa mu bikorwa bisaba gutegurwa igihe kirekire kandi n’inzego zose. Abayobozi b’uturere two mu ntara y’amajyaruguru baka basabwa kuzahita mo imihogo bize ho neza kugira ngo itazabananira ugasanga batangiye guhimba, babeshya abanyarwanda.


text:
Intore z’abanyeshuri bo mu Karere ka Huye biyemeje gutanga umuganda mu kubaka igihugu
Intore 1339 z’abanyeshuri barangije amashuri yisumbuye mu mwaka wa 2011 zituye mu Karere ka Huye ziyemeje gushimangira ubumwe, umurimo no gukunda igihugu. Ibyo babyiyemeje nk’imihigo bazagenderaho kuva muri Mutarama kugera mu Ukuboza 2012, ibi babyiyemeje kuri uyu wa 14 Ukuboza, igihe basozaga ingando bari bamazemo ibyumweru bitatu.
Nk’uko babisobanuye, ibyo ngo bazabigeraho bumvisha abaturanyi babo akamaro ko kwitabira ubwisungane mu kwivuza, bakoresha imbaraga zabo nk’urubyiruko mu guca nyakatsi kandi bigisha abantu batazi gusoma no kwandika nta gihembo bategereje. Ngo bazanifatanya n’abandi banyarwanda muri gahunda yo guhuza ubutaka bitabira guhinga ibihingwa byatoranyijwe nk’imyumbati, ibigori n’umuceri.
Umunyamabanga nshingwabikorwa w’intara y’amajyepfo, Izabiriza Jeanne, yabasabye kwirinda kwiyandarika banywa ibiyobyabwenge cyangwa bajya mu buraya, guharanira ubumwe n’ubwiyunge no kwihangira imirimo, cyane ko nta kazi kabategereje.
Umuyobozi w’akarere ka Huye na we yasabye izi ndatirwabahizi nk’ izina ryabo ry’ubutore, kuzashyira mu bikorwa amasomo bahawe mu itorero.


text:
Amahugurwa bahawe na ‘Women for Women’ yatumye batagitega amaramuko ku bagabo
Abagore bahawe amahugurwa mu myuga itandukanye n’umuryango "Women for Women", bemeza ko yatumye bashobora kwirwanaho mu buzima bakanabeshaho neza imiryango yabo.
Babitangaje kuri uyu wa 20 Nzeri 2017, ubwo bari mu nama yateguwe n’uwo muryango ku bufatanye na Minisiteri y’uburinganire n’iterambere ry’umuryango, ikaba yari igamije kureba ibyo abo bagore bagezeho babifashijwemo na "Women for Women International (WfWI)".
Mukamurigo Emerance wo mu Murenge wa Bumbogo muri Gasabo, avuga ko yigishijwe gukora imishinga, bityo yihangira umushinga wo korora inkoko akuye igishoro muri koperative abamo.
Agira ati “WfWI itaraza nari umugore uhora uteze amaboko umugabo. Nyuma yo guhugurwa, nakoze umushinga wo korora inkoko mpereye ku mishwi 40 none mfite inkoko 110, ziratera nkagurisha amagi, kuri konti mfiteho ibihumbi 400, ubu icyo nkeneye ndakibona ntagisabye umugabo”.
Murebwayire Divine wize kubumba amatafari y’amoko anyuranye, yemeza ko umwuga we atawukenana.
Ati “Mu mahugurwa ya WfWI nize kubumba amatafari mato no kuyatwika, kubumba kositara n’amapave, umwarimu tukaba twaramuhawe na WDA. Ubu sinabura akazi kuko nzi no gukotera kandi nanakihangira. Mbasha kwishyurira mitiweri umuryango, abana bakiga kandi mfite n’ihene ebyiri nakuyemo”.
Uwo mugore kandi asobanura uko abumba itafari (mpunyu) “Ufata ibumba ukarikura,ukarikata nk’isaha yose,ryamara kunoga ukabumba, ukanika amatafari nk’ibyumweru bitatu hanyuma ugapanga itanura ugatwika, hakaboneka amatafari meza, ntawatekereza ko aka ari akazi gakorwa n’umugore”.
Umuyobozi wa WfWI mu Rwanda, Antoinette Uwimana, avuga ko icy’ingenzi muri iyi gahunda, ari uguhindura imitekerereze y’abagore cyane cyane abakennye.
Ati “Duhindura uburyo bw’imitekerereze y’umugore, akifatira ibyemezo, akamenya icyo ashoboye gukora, akigirira icyizere bityo agafatira ibyemezo hamwe n’umugabo. Abagore dukorana byabagiriye akamaro kuko barakangutse, barakora bakiteza imbere, mbese bazi kwiha intego mu buzima”.
WfWI yatangiye gukorana n’abagore mu Rwanda mu 1997, ubu imaze guhugura abagera ku bihumbi 75.
Mu myuga bigishwa harimo guhinga bya kijyambere, ubuvumvu, ubukorikori, ibijyanye n’amahoteri, ubudozi, kubaka n’ibindi kandi bose ngo babibyaza umusaruro, baba abikorera cyangwa abakora mu bigo binyuranye byabahaye akazi.
Dore mu mafoto ya bimwe mu byo abo bagore bahuguwemo
Ibitekerezo ( 1 )
nanjye nifuzako muzambugura imashini idoda imyenda niba mugihugura nizeyeko muzansubiza


text:
Guharanira iterambere ry’igihugu no kugihesha agaciro, urugamba rushya rwo kugera ku butwari
Abatuye mu murenge wa Matimba muri Nyagatare barashishikarizwa kurwana urugamba rushya rwo kugera ku butwari, ngo rurwanwa mu guharanira iterambere ry’igihugu, kwihesha agaciro no kurwanya ibiyobyabwenge.
Ibi abatuye i Kagitumba mu murenge wa Matimba bahora bazirikana ko aho iwabo ariho hatangiriye urugamba rwo kwibohora mu myaka 20 ishize. Ubu ariko abayobozi babo barabashishikariza kurwana urugamba rushya rwo kwibihora no kugera ku butwari baharanira iterambere ry’igihugu, kwigira no kwihesha agaciro kimwe no kurwanya ibiyobyabwenge.
Bamwe mu baturage ba Kagitumba bavuga ko kuba ariho hatangirijwe urugamba rwo kwibohora bibaha ishema ndetse bakemeza ko bazagera ikirenge mu cy’intwari zitangiye igihugu.
Rwego David avuga ko kuba u Rwanda rufite amahoro hari intwari zayameneye amaraso mu rugamba rwatangiriye aho iwabo Matimba ariko ngo abahatuye babonye urwo rugamba rutangira nabo bafite intego yo kwirinda ko hakongera kugira icyasubiza igihugu cyabo mu icuraburindi.
Agira ati “Ntabwo abantu baba baramennye amaraso yabo tukabona igihugu n’umutekano maze ngo iki gihe duhirahire guha icyuho abashaka guhungabanya umutekano intwari zaharaniye.â€
Ibi kandi bishimangirwa na Mutabaruka Sali atuye mu mudugudu wa Nziranziza akagali ka Kagitumba. We ngo yavukiye mu mahanga mu buhungiro bitewe n’imiyoborere yatotezaga bamwe mu Banyarwanda. Kuri we ngo ubutwari bukomeye ni ugukunda igihugu n’abagituye bose nta kurobanura ndetse no kwamagana abashaka guhungabanya umudendezo wacyo.
Abayobozi b’aho i Matimba ariko bashishikariza abaturage kumenya kurwana urugamba rushya rwo kwibohora no kuba intwari z’igihugu. Bavuga ko ubutwari butagishingiye gusa ku kurinda umutekano, ahubwo ngo ubu bukwiye no kureberwa mu bikorwa byinshi byo kwibohora ubukene no guteza imbere igihugu.
Mwumvaneza Emmanuel uyobora umurenge wa Matimba avuga ko ubutwari ari ukwitabira gahunda ziteza igihugu n’abagituye imbere, kwigira no kurangwa n’urukundo. Agira ati “Guhinga no korora kijyambere, gukora ugamije inyungu, gukunda abantu muri rusange no guharanira iterambere ry’igihugu, kwigira no kwihesha agaciro kimwe no kurwanya ibiyobyabwenge nabyo ni ubutwari ab’iki gihe dukwiye guharanira.â€
Mu gihe aba akagari ka Kagitumba bashishikarizwa kurwana urugamba rwo kwibohora rw’iki gihe, baranenga cyane abandi Banyarwada bishora mu bikorwa byo guhungabanya umutekano w’igihugu, aho bemeza ko bitari bikwiye ko bakwibagirwa ibihe bibi igihugu cyanyuzemo ngo batize umurindi abashaka guhungabanya umutekano.
Barasaba buri wese ko yafatira urugero ku ntwari zameneye igihugu amaraso kugira ngo umutekano n’iterambere u Rwanda rufite ubu bigerweho.


text:
Ese ninsenga Imana izansubiza?
Icyo Bibiliya ibivugaho
Yego rwose. Bibiliya n’inkuru z’ibyabaye ku bantu, bigaragaza ko Imana isubiza amasengesho. Bibiliya igira iti “
azahaza ibyifuzo by’abamutinya, kandi azumva ijwi ryo gutabaza kwabo maze abakize” (Zaburi 145:19). Ariko ahanini kugira ngo Imana isubize amasengesho yawe, biterwa nawe.
Icyo Imana igusaba
Jya usenga Imana, aho gusenga Yesu, Mariya, abatagatifu, abamarayika cyangwa ibishushanyo. Yehova wenyine, ni we “
wumva amasengesho.”
—Zaburi 65:2.
Jya usenga usaba ibihuje n’ibyo Imana ishaka, biboneka muri Bibiliya.
—1 Yohana 5:14.
Jya ugaragaza ko wemera umwanya Yesu afite, usenge mu izina rye. Yaravuze ati “
nta muntu ujya kwa Data atanyuzeho.”
—Yohana 14:6.
Jya usenga wizeye, nibinaba ngombwa usabe Imana kukongerera ukwizera.
—Matayo 21:22; Luka 17:5.
Jya wicisha bugufi kandi wirinde uburyarya. Bibiliya igira iti “
Yehova ari hejuru nyamara areba uworoheje.”
—Zaburi 138:6.
Jya usenga ubudacogora. Yesu yaravuze ati “
mukomeze gusaba muzahabwa.”
—Luka 11:9.
Icyo Imana ititaho
Ubwoko bwawe cyangwa igihugu ukomokamo. ‘
Imana ntirobanura ku butoni, ahubwo muri buri gihugu umuntu uyitinya kandi agakora ibyo gukiranuka ni we yemera.’
—Ibyakozwe 10:34, 35.
Uko uba wifashe mu gihe usenga. Ushobora gusenga Imana wicaye, wunamye, upfukamye cyangwa uhagaze.
—1 Ibyo ku Ngoma 17:16; Nehemiya 8:6; Daniyeli 6:10; Mariko 11:25.
Gusenga bucece cyangwa mu ijwi ryumvikana. Imana isubiza n’amasengesho ya bucece.
—Nehemiya 2:1-6.
Kumenya niba ibyo usaba bikomeye cyangwa byoroheje. Imana igusaba ‘
kuyikoreza imihangayiko yawe yose kuko ikwitaho.’
—1 Petero 5:7.


text:
Ibintu 5 itorero ry’Imana rigomba kubanza imbere - Simeon Ngezahayo
Hari ibintu byinshi usanga itorero rikora, ariko hari umugambi w’Imana nk’uko yawuhishuriye muri Kristo. Ikindi hari imibereho yarangaga itorero rya mbere n’ibyo bashyiraga imbere (Ibyakozwe n’intumwa 6:1-4). None se niba intumwa zarashyiraga imbere gusenga no kwamamaza ubutumwa bwiza, kuki itorero rya none ritarushaho kwibanda kuri iyi ntego?
Dore ibintu 5 itorero ry’Imana rigomba kubanza imbere nk’uko tubisanga muri Bibiliya, kugira ngo itorero rikomeze kwera kandi ubwami bw’Imana buze mu isi:
Ivugabutumwa
Intego nyamukuru Umwami wacu Yesu Kristo yasigiye itorero ni uguhindura amahanga yose kuba abigishwa (Matayo 28:18). Nk’uko tubisoma muri ubu butumwa bwiza, Itorero ni ryo rigomba kwigisha abari mu isi kwitondera ijambo ry’Imana.
Umwuka wera
Ivugabutumwa rigomba guherekezwa n’Umwuka Wera, kuko Umwuka ari we buye fatizo ry’itorero. Imana ikorera mu itorero ku bw’Umwuka wayo. Abizera ntibashobora kugira icyo bakora badashobojwe na Kristo (Yohana 15:5; Abafilipi 4:13).
Ubumwe bw’itorero
Itorero ry’Imana ni rimwe ku isi yose, nk’uko Yesu n’Imana bari umwe. Mu gihe itorero ryunze ubumwe ab’isi bizera ko Yesu yatumwe n’Imana (Yohana 17:20-21), ariko kwirema ibice ntibivuga ubutumwa kandi si wo mugambi w’Imana.
Gusenga
Gusenga ni yo nzira yonyine abizera bavuganiramo n’Imana, kandi ni uburyo bwo kuramya tuzamura Umwami Imana hejuru y’ibyaremwe byose (Kuva 34:14). Uku ni ko Imana yategetse Mose, kandi iri ni ihame ridakuka kuko Imana ntihinduka.
Kwatura ibyaha
Tuzi yuko icyaha gishyira umwizera mu bubata, ndetse kikanasenya ubusabane bwe n’Imana. Abizera rero bagomba kwaturiranira ibyaha byabo imbere y’Imana bagasaba imbabazi, bakabona kuva mu bubata bw’icyaha cyabo ndetse bikagarura ubusabane bwabo n’Imana (Yakobo 5:16).
Bajecteur/agakiza.org


text:
Ubuyobozi bw’Akarere ka Gakenke burasaba abaturage gukora ibishoboka byose bakitandukanya n’umwanda wongeye kugaragara hirya no hino mu ngo no kumibiri ya bamwe mu batuye ako Karere.
Si ubwa mbere ibihumbi by’abatuye Akarere ka Gakenke bahawe bene ubu butumwa; mu mpera z’umwaka wa 2014 no mu ntangiriro z’uyu, abaturage nabwo bashishikarizwaga kwitwararika isuku ubwo muri aka Karere hari higaragaje ‘icyorezo’ cyo kurarana n’amatungo mu inzu imwe n’abaturage.
Binyuze muri gahunda ya ‘House to house’ yari igamije gusura urugo ku rugo harebwa uko rubayeho, yabaye mu mpera z’umwaka wa 2014, ubuyobozi bw’Akarere ka Gakenke bubifashijwemo n’intumwa za rubanda umutwe w’Abadepute, bwahishuye ko hari abaturage bari bugarijwe n’umwanda.
Icyo gihe, gukaza amarondo harwanywa ubujura bw’amatungo, ni wo mwanzuro wafashwe ku ruhembe cyane ko hashyirwaga mu majwi ko kuba amatungo yibwa aribyo nyirabayazana yo kurarana nayo byakururaga umwanda mu baturage, hashyizweho kandi n’amatsinda(Clubs) yita ku isuku maze abaturage bibutswa kwitandukanya n’umwanda.
‘Ukudohoka’
Inama y’umutekano y’intara y’amajyaruguru yabaye mu ntangiriro z’Ukwakira uyu mwaka, yagaragaje ko ikibazo cy’umwanda cyongeye kuvuka mu gihe ngo hari ibimenyetso ko cyari ‘cyaraciwe intege’.
Muri iyo nama hagaragajwe ko icyo, ari ikibazo rusange gihuriwe n’Uturere dutanu tw’intara y’amajyaruguru, ibyagarajwe muri iyo nama birasa n’ibyabonwe n’ikinyamakuru Izuba Rirashe mu Mirenge irenga ine y’Akarere ka Gakenke aho cyabonye abaturage bamwe barwaye amavunja, abambara imyenda itameshe n’abadafite ubwiherero bitumamo.
Ubuyobozi bw’Akarere ka Gakenke cyo kimwe n’abaturage barahuriza ku kuvuga ko habayeho ukudohoka ku ngamba zari zafashwe, ubwo n’ubundi ikibazo cy’umwanda cyagaragara muri aka Karere.
Uwiragiye Slyvan, umuturage wo mu Murenge wa Gakenke avuga ko “Habayeho ukudohoka; Ahanini biva mu miyoborere y’inzego z’ibanze hamwe n’abanyabuzima kuko badakunda kwita mu giturage…”
Kuri Nzamwita Deogratious, umuyobozi w’Akarere ka Gakenke, asanga “Nta muturage wa Gakenke wo kugira amavunja no kutagira ubwiherero”, aha niho ahera ashishikari abatuye ako Karere kongera kwitwararika isuku bamaganira kure buri kimwe cyose gikurura umwanda.
Abaturage hari ibyo biyemeje..
Nyuma y’uko mu Karere ka Gakenke hongeye kugaragara ikibazo cy’umwanda, benshi mu batuye muri ako Karere ntibahisha kugaragaza ko bagiye gukora ibyo bashoboye byose bakimakaza isuku aho batuye.
Nka Nirere Jacqueline, umubyeyi wo mu Murenge wa Nemba, agira ati “Tugiye kugerageza dushake ukuntu ayo mavunja yaducikaho twisukure duce umwanda, dukubure, twubake n’umusarani usakaye n’ingarani tuyubake maze tuvome n’amazi tumene mu nzu turebe ko iyo suku yagaragara.”
Harelimana James wo mu Murenge wa Muhondo yungamo ati “ Jye icyo ngiye gukora ni ugutoza ab’iwanjye isuku mpereye kurubyaro; ngomba kubabwira ko bagomba kurya bakarabye, babanje gusukura ibyo bafatiraho amafunguro…ndabashishikariza kandi kujya bamesera kugihe imyambaro yabo mu rwego rwo kwirinda indwara z’umwanda.”
Gahunda y’igenzura ry’imibereho y’abaturage harebwa urugo kurundi, yahishuye ko abaturage b’Akarere ka Gakenke 3722 aribo bararana n’amatungo yabos mu ngo 75,667 zagenzuwe, ibyo bikaba bifatwa nka ‘Nyirabayazana’ y’umwanda ugaragara ahanini muri aka Karere.


text:
2 UKUBOZA 2015
U BURUSIYA
Urukiko rw’i Taganrog rwahamije Abahamya ibyaha bazira idini ryabo
Ku itariki ya 30 Ugushyingo 2015, Umucamanza witwa Vasyutchenko wo mu rukiko rwo mu mugi wa Taganrog yahamije icyaha Abahamya ba Yehova 16 bazira idini ryabo, ariko asubika ibihano bakatiwe. Ibyo bizagira izihe ingaruka ku bahamijwe icyaha? Uwo mwanzuro uzagira izihe ngaruka ku Bahamya ba Yehova bo mu mugi wa Taganrog n’ahandi mu Burusiya? Iyi videwo igira icyo ivuga kuri uwo mwanzuro kandi igaragaza amakuru mashya y’urwo rubanza rumaze igihe kirekire.


text:
Uko amadini n’amatorero yiyongera mu Rwanda ni ko usanga n’abahabwa amazina afatwa nk’aho ari ay’icyubahiro(nka Bishop, Apotre, Prophet,…) na bo barushaho kugwira hakaba hari n’abibaza inkomoko yayo.
Ubwo Pasiteri Antoine Rutayisire yigishaga mu giterane cyo gushima Imana cyiswe ‘Kicukiro Shima Imana’ cyateguwe n’Ubuyobozi bw’aka karere ku wa Gatandatu tariki ya 30 Ukuboza, yavuze ko igifite agaciro ari uko abavuga ko bazi Imana babyerekanisha imbuto bera, bakazana ibisubizo by’ibibazo abaturage bafite.
Ati “Ntabwo bazatwemera kubera ko twambara ‘umusibo’, ‘amazina’ akomeye ntabwo ari yo azahindura igihugu. Bazatumenyera ku mbuto twera. Mureke tuzane icyubahiro cy’Imana, abantu bazatangira kutwubaha kubera ko twazanye icyubahiro cy’Imana mu gihugu.”
“Turagwiza abanyamadini, ukumva umucungamutungo usenga wahimbazaga Imana ni we wanyereje umutungo ariko ntabwo bihuye, natwe hagati yacu turimo turasiribangana, turarwana ariko Imana ikavuga ngo ntabwo bihuye, ntabwo ari zo nzozi igihugu kirimo kurota.”
Uyu mupasiteri yavuze ko kurwanya ubukene byakabaye inshingano z’abanyamadini kandi ko bidakwiye kubona abana bashonje cyangwa birukanywe kubera kubura amafaranga y’ishuri nyamara bafite amadini n’amatorero basengeramo. Ati “Amaboko y’Imana ni twe.”
Yakomeje asaba abayoboye amadini n’amatorero kudahora basaba abayoboke babo kubitaho gusa babagurira imodoka zihenze n’ibindi abasaba ubufatanye mu cyerekezo cy’igihugu.
Ati “ Igihugu cyacu gifite inzozi; kirarota kuva mu bukene, amacakubiri no kuba igihugu cy’intangarugero, abazarotora izo nzozi bari hehe? Hari igihe twirebaho tugasaba ‘abakirisitu’ ngo ‘mugure ikimodoka gihenze,…Dufatane amaboko turote inzozi tubwire Imana tuzirotore.”
Umuyobozi w’Akarere ka Kicukiro, Dr Nyirahabimana Jeanne, yatangaje iki gikorwa cyateguwe mu rwego rwo gushima Imana ku byagezweho no kugaragaza ibiteganyijwe ku bufatanye n’inzego zitandukanye zirimo amadini n’amatorero.
Yagize ati “Hari byinshi twakoze n’umusaruro twagezeho ku bufatanye bwa benshi kandi nk’abizera Imana twizera ko ari yo yabidushoboje. Twafatanyije n’amatorero n’amadini akorera mu Karere ka Kicukiro mu bikorwa binyuranye. Twafatanyijen’inzego za leta n’Umujyi wa Kigali, abikorera n’abaturage. Ni ubufatanye twishimira kandi twifuza ko buzakomeza. Ni yo mpamvu twiyemeje ko buri mwaka tuzajya tugira igihe cyo guterana kugira ngo dushime Imana.”
Nk’uko byagaragajwe n’ubuyobozi bw’aka akarere, ibikorwa byagezweho ku bufatanye n’amadini agakoreramo birimo gutanga ubwisungane mu kwivuza ku batishoboye, kubaka no gusana inzu z’abatishoboye, kubaka amavomero rusange n’ibindi byatwaye asaga miliyoni 300 z’amafaranga y’u Rwanda.
Ibiteganyijwe mu mwaka wa 2017/2018 birimo kubaka inzu 32 mu buryo bwa etage zizatuzwamo imiryango itishoboye izanaterwa inkunga yo gutangiza imishinga ibyara inyungu, gusana imihanda y’igitakaireshya na kilometero 12, kubaka ikiraro gihuza imirengeya Gahanga, Kanombe na Kagarama.
Hari kandi kugeza internet mu tugari 41 tugize akarere, gufasha abashoramari 120 baciriritse kubona ingwate itangwa na BDF babone inguzanyo zizabafasha mu mishanga iciriritse.
Hazahangwa imirimo idashingiyeku buhinzi igera ku 18724, ingo 841 zikennye zizafashwa kubona amashanyarazi, imiyoboro y’amazi ireshya na kilometero 82238 bifashe gukemura ikibazo cy’ingutu cy’amazi gihangayikishije abaturage.


text:
Bimwe mu biranga ba Darwin
Darwin arangwa no kumenya kuyobora ndetse no kwigenga, yita ku bintu binini ndetse akamenya no kwita kuri buri kantu kose kabigize. Ni umuntu w’umunyembaraga n’ubushobozi kandi utajya ushimishwa no gukorera abandi.
Ukimubona aba yihagazeho ntabwo wapfa kumenya ko agira amarangamutima hafi. Yumva ko kwikorera aribyo bintu byonyine byatuma aca ukubiri n’intonganya no gutotezwa.
Kuko akunda kwirinda ibyamubabaza, iyo atutswe arababara cyane ndetse bigatinda kumuvamo kandi ntajya yibagirwa. Nubwo inyuma ubona asa n’umuntu utiyitaho ariko imigambi ye n’intumbero ntabwo binyeganyezwa.
Niyo akiri umwana aba azi gufata inshingano kandi akagirirwa icyizere no ku myanzuro afata kuko iba irimo ubwenge. Bituma mu kwiga kwe ahitamo za siyansi kuko ariho yumva ko akoresha ubwonko bwe cyane.
Kuba agera ku nsinzi mu kwiga bimuha amahirwe ko no mu buzima busanzwe ibyo akoze bikamuhira. Akunda gutemberera ahantu nyaburanga, akunda inyamaswa kuzigirira neza no kugendana nazo.
Mu rukundo aba ari umwizerwa kandi usanga azi gutsinda ibigeragezo niyo waba ushaka kumunaniza.
Umwe mu bantu bazwi kuri iri zina ni Charles Darwin, umwongereza w’umuhanga muri siyansi cyane cyane y’ibinyabuzima wabayeho kuva mu 1809 kugeza mu 1882.


text:
Igihe azabyarira se kirakureba?Plz mind ur business KNOWLESS courage rata amagambo ntacyo avuze kuko IMBWA ZIMOKERA UWO ZITAZI IYO ZIKUZI NTIZIMOKA.
ndabona Knowless agiye kubyarira amezi atatu. biratangaje!
yooo ! mbega byiza komereza aho mama , uwanze kuvugwa yaheze munda ya nyina .imana ibahe umugisha na b’iwawe kandi courage uzakomeze uminuze ! kuko urumunyabwenge pe !
congs butera wacu..courage disi uri intwari pe komeza wime amatwi aba amashyari ukomeze witeze imbere byiza cyanee
congs butera wacu..courage disi uri intwari pe komeza wime amatwi aba amashyari ukomeze witeze imbere byiza cyanee
Kombona mugiye kwibaruka hadashize ukwezi murushinze byagenzebite?
knwoless turakwemera pe kuko uri roll model wabose pe kuko Uzi kwirengangiza amagambo ukiteza imbere
knwoless turakwemera pe kuko uri roll model wabose pe kuko Uzi kwirengangiza amagambo ukiteza imbere
congratulation knowless.jya mbere mugore mwiza Nyagasani akomeze akurinde aguhundagazeho imigisha myinshi.maze abaguca intege namagambo mabi yo kuguca intege bajye bahora bakorwa nisoni. inama nkugira uzirindi icyo aricyo cyose cyakubaho wowe numugabo wawe cyatuma babona impamvu .hamwe n’Imana byose birashoboka muye muyisenga izabubakira urugo rwumugisha.
waw butera wacu warakoze mama urumunyabwenge pe clement yaratomboye amagambo ntazaguce intege courage
sha wamwanawe urintwari, stress ya memoire niyubukwe nimvune zinda byose ukabifatanya kandi ntibanakubuze nogusohora indilimbonshya nogukora ibitaramo bitandukanye muli periode imwe, sha cLEMENT AZAGUHEMBENEZA kuko yitomboreye umugore wumukozi kandi wumunyabwenge ndakwemeye
nuko nuko mugore mwiza komereza aho ðŸ‘
wow courage ibyiza byose Imana ikugezaho ibishimirwe kandi komeza ujye imbere wowe numuryango wawe


text:
FIRST SIGHT PART 21
ibyanyabyo. Hashize akanya phone twumva phone barayitabye, negera hafi ya cyntia, ntega ugutwi neza ngo numve umuntu witabye phone , ngiye kumva numva ni………….
PART 21
Ngiye kumva numva ni ijwi ryikigabo ntazi, mugihe nkijijinganya mbona cyntia afashe phone arabanza yongera volume kugira ngo natwe twumve, ngiye kumva numva urugabo rurimo kuvuga ruti: halo, hallo! Cyntia nawe ati: hallo chr, byabigabo biramfite………… atararangiza mbona bobi araje ahita amwambura phone, ahita amusunikira nkaho hakurwa yikubita kugikuta, nyoberwa ibyo umwana arimo gupanga, dukomeje kubyibazaho tubona afashe phone ayiha steven aravuga ati: vuga amagambo yingenzi ajyanye niki gihe turimo!
.
Ubwo steven nawe yahise amenya ibyo umwana arimo gupanga,ahita yegera hirya avugana nurwo rugabo, ngiye kumva numva aravuze ati: halloo! Nurugabo ruti: hallo, bite byawe wowe…… steven: wowe urambaza amakuru nkande wamujinga we! Kandi ngire ngo icyo nshaka nawe urakizi! Urugabo: yeeeeh! Ni wowe japhet wamuswa we ko wabona nje nonaha……….. steven: uraramuka ukoze ikosa ritoya, igikobwa ndacyica nkuko nawe wishe harris umwunganizi wanjye! Urugabo: umva wamuswa we wikora ayo makosa, basi ndaguha amafaranga wifuza ariko uwo mukobwa umureke ari muzima kuko ikibazo kiri hagati yanjye nawe gusa! Ubwo urugabo rwavuze rutyo, mbona steven araje afata cyntia mumashati, aramuzana hafi ya phone, cyntia atangira kwitatsa, ngiye kumva numva steven ahise avuga ati: ngire ngo noneho wemeye ko ndibumukoreshe icyo nshaka! Urugabo: mana yanjye weeeeeee, wamuswa we kabone niyo wamwica, njye ndaje twibonanire wa mushenzi we!
.
Steven: sawa, njye nubundi narinkurwaye, nuramuka untsinze njye nabasore banjye, uraza kubona uru rukobwa ari ruzima! Ariko nutansinda njye ndahita mbohereza mukuzimu mwese! Urugabo: ariko wamushenzi we, waretse ibintu byo gukina aho ngaho!uziko …………. Kitarakomeza steven ahita akupa phone, ngiye kubona mbona araje ahita aterura ka bobi aravuga ati: sha urumuntu wumugabo kabsa, njye nanundi muntu tuzongera kugendana uretse wowe, mbega umwana uzi ubwenge wee! Bobi: eeeeh! Sha nanjye sinzi ukuntu mbitekereje kabsa, mbona ko twakoze ikosa rinini kandi ryadukoraho! Njye: ariko se ubundi ibintu murimo kuvuga nibiki!?
.
Cyntia nawe ahita avuga ati: sha nanjye uno mwana yanyobeye kabsa. Uziko ntamuntu wigeze atekereza icyo kintu! Njye: icyo kintu nikihe se cynti , ko ntarimo kumva neza ibirimo kujya mbere! Bobi: nyine iyo cyntia akomeza guhamagara kuri phone wenyine, uribaza yari kubwira appolo ngwiki ubwo!? Njye: nyine yari kumubwira ko bamushimuse……… steven: umva yewe! Nonese umuntu bashimuse yabonye phone yo guhamagara ate, ubwo se urumva appolo we Ataribuze guhita yibaza impamvu umukobwa ari kubimubwira! Bobi: gusa cyntia anyihanganire kuko muhutaje, gusa nyine biriya byatumye appolo abona ko ntamikino ihari, ubundi uwashimuse niwe ugomba guhamagara akavuga icyatumye ashimuta! Sibyo ra!? Njye: ewa nibyo kabsa, gusa cyntia warumwishe!
.
Cyntia: oya rata ntakibazo, ahubwo mupange igisigaye gukorwa! Ubwo cyntia yavuze atyo, mbona derrick ahise yegera hafi aravuga ati: ariko buriya murabizi nibindi!!……….. bobi: iki se kandi wangu!? Derrick: mureke duhite tuva hano kuko ntawamenya wasanga na phone bayikuruye bakamenya aho turi! Bobi: ahubwo ako kantu wangu, kuko ibyaribyo byose arabanza amenye ako umukobwa afungiye, maze abe ariho agaba ibitero! Sibyo steve!? Steven nawe ati: eheeeee! Ahubwo muze tuhave hakiri kare kuko……….. atararangiza numva derrick ahise avuga ati: noneho buri wese naze afate imbuda ye hariya kuko ntawamenya dushobora kwirwanaho, dore ko nanjye ngomba kuba ndi hariya hantu bararwanira nkica uriya muswa!
.
Bobi: ariko rero ntago tuzi kurasa! Derrick: ariko se kandi koko di! Ntacyo nituzikenera tuzagaruka turebe ko haricyo byadufasha! Bobi: sawa, ngaho mureke tugende vuba! Ubwo twahise tuvaho twiruka, tugana hakurya mumashyamba yo muburasira zuba bwumugi, turahicara dutangira gupanga gahunda uko ziribuze gukurikirana, ngiye kumva numva bobi aravuze ati: nonese mwabantu mwe, ntakuntu twakora ibintu dutya!……. njye: gute se bobi we!? Bobi: njye numvaga bamwe muri twe bajya gushaka aho ababyeyi ba cyntia bafungiye…………. Atararangiza numva cyntia ahise avuga ati: yego weeeee! Kandi koko abarinzi hafi ya bose baraba bagiye kurwana kwa japhet, urumva ko byakoroha kubatabara! Bobi: yego nyine, ahubwo se ko numvishe afite umujinya mwinshi,buriya haruwo ari buhasige ra!
.
Njye: kabsa ahubwo ako kantu niko! Ahubwo derrick nanjyeyo we, usanzwe uhakora……………. Ntararangiza numva derrick ahise avuga ati: reka reka reka! Ubwo se ndamutse ngiyeyo nkagaruka appolo yishwe nabandi, urumva ntaba mpombye! Kandi agomba kugwa mubiganza banjye uriya mushenzi! Steven: ok! Sawa ntacyo reka njyaneyo na jack, derrick ajye gucunga uko ibintu biraba bimeze kwa japhet maze cyntia na bobi nawe baraba basigaye hano, harikibazo bobi!? Bobi: hoya ntakibazo gihari kabsa, turasigara, Ariko se steve…….. steven nawe ati: iki se bobi we!? Bobi atarasubiza numva derrick aravuze ati: reka ahubwo njye ngende nonaha ntasanga urugamba rwatangiye, ngahomba!
.
Bobi: nawe se urarwana derri!? Derrick: umva sha, ngomba gupfa cyangwa appolo agapfa kuko ntago twese twabaho ngo binshobokere! Bobi: eeeeh! Ntakibazo nimba ariko ubyumva , ahubwo icyo nashakaga kuvuga ndumva haricyo byadufasha! Steven: gute se! vuga twumve! Bobi: uriya musore wafashije jack kugucikisha,ntakuntu yafasha derrick!? Steven: ahubwo rata! Umva derrick rero!! Derrick nawe ati: iki se steve!? Ubwo steven yahise akora mumufuka, akuramo agafoto agaha derrick aravuga ati: nuhagera ukabona uyu mugabo, ukore ibishoboka umwegere umwereke aka gafoto maze uhite umubwira ko muri kumwe arahita amenya ko arinjye wakaguhaye ubundi mufatanye kuko nawe yiciwe mushuti we kandi wari boss we!
.
Derrick: sawa ntacyo, ariko arabe Atari umugambanyi, ahubwo akantu nari nibagiwe kubwira mwebwe jack na steven, muranyumva!? Steven nawe ati: yego vuga turakumva ntakibazo! Derrick: nimuba mukigera hariya appolo akorera, muse nkabanyura iburyo murahita mubona urugi rutukura mwinjiremo, mukomeze mpaka mugeze aho abika ibikoresho, niho ababyeyi ba cyntia bafungiye! Njye: sawa ntakibazo ahubwo reka tumanukane !
.
Ubwo twahise tumanuka, njye na steven twerekeza kwa appolo ndetse na derrick ahita anyura ukwe ababaye cyane. Twabaye tukigera kumarembo yo kwa appolo dusanga hicaye umukobwa, ndebye neza mbona ni lilian warize ndetse namaso yatukuye, numva nguye mukantu numbwoba buranyica,mpita mufata ndamwegura nkumva ntakabaraga yifiye, mba ndamubwiye nti: lilia! Ndeba mumaso, niki cyabaye ko mbona………. Mugihe nkiri kumubaza nkabona umukobwa arandeba gusa ntakuvuga, ahubwo asa nkuwishwe nagahinda, nanjye bintera ubwoba cyane, mpita mbwira steven nti: niko steve! Ibaze babaye babahitanye! Steven: yeeeeh! Uwo avukana na cyntia se! njye: yego ni murumuna we!
.
Steven: reka twizere ko bakiri bazima! Ubwo twabaye tugikanira, ngiye kumva numva lilian aravuze avuze mukajwi gato cyane kandi gateye agahinda ati: banza na cyntia bamutwaye ntago mperuka kumubona! Ubwo nahise numva ko lilian ababajwe na cyntia, mpita mubwira nti: eeeeeh! Humura cyntia we turikumwe , kandi ntakibazo afite ni muzima! Ahubwo ngwino……….. ntararangiza mbona umukobwa ahise yikanga arambaza ati: yeeeeh! Uravugisha ukuri se jack!? Njye: nibyo rwose pe sinkubeshya turi kumwe, ibindi nzaba mbikubwira nyuma, ahubwo ngwino tujye kureba ababyeyi banyu! Ubwo nahise mbura aho umukobwa akuye imbaraga ahita avuga ati: woooow! Imanishimwe disi, ahubwo ngezaha mbona amakamyo apakiye abantu benshi bagenda ngira ngo barabajyanye! Njye: hoya humura ahubwo buriya ibibazo byose bigiye gukemuka! Ngwino tugende! Ubwo nahise mfata lilian akaboko twinjira murupangu imbere, koko ntamuntu waruhasigaye nkuko bobi yabivuze, gusa ndebye inyuma mbona steven yasigaye ahagaze kwirembo arimo kutwitegereza cyane, numva biranshanze nyoberwa ibyamuteye, mpita nsiga lilian aho , nsubira inyuma njya kumureba.
.
Nabaye nkumugera imbere numva aravuze ati: sha jack weee! Nanjye nti: iki se steve, ko wahagaze aho……. Steven: sha umbabarire kabsa kuko mbonye ko nakurenganyaga cyagihe! Njye: ryari se wangu ko………. Ntarakomeza numva ahise avuga ati: sha burya urukundo rubaho pe, siniyumvisha uburyo ki mbonyemo uriya mukobwa nkumva ndanezerewe kandi ndamukunze cyane! Njye: yeeeeeh! Urashaka kuvuga lilian se!? steven nawe ati: kabsa pe, ubu ndumva yarangije kunyangiza pe, ubu mubwonko hibereyemo uriya mwana gusa ntakindi! Njye: hahahaha! Ngwino rero tujye gutabara nyina na se tumukure mugahinda , ubundi uzabimubwire nyuma! Sibyo? Steven: eheeee! Kabsa pe, nubwo baba bafungiye mubicu najyayo kabsa, ihute ahubwo!
.
Ubwo twahise twerekera, gusa kumutima numvaga ngiye kwicwa namaseko, kuko nabonaga ukuntu steven areba lilian nkumva ndumiwe, gusa ntibitubuze gukomeza mo imbere, mpaka tugeze aho appolo abika ibikoresho bye, mukureba dusanga hafunze cyane ningufuri nini cyane, duhita dutangira kuyihonda gusa ubushake numwete nimbaraga steven yarafite byo ntibyari bisanzwe, kumutima nti:” hahahahaha! Cyakora mugani wa bobi, urukundi ni rubi kabsa, steven nawe amukubise imboni bwa mbere ahita amukunda nkuko nanjye byambayeho!”” ubwa hashize umwanya muto cyane, steven aba arangize kwica ingufuri, tugiye kureba mo imbere dusanga………………..
.ESE ABABYEYI BARIMO KOKO!?
. ESE LILIAN AZAKUNDIRA STEVEN!?
.
.
NTUCIKWE PART 22 KUKO YO NI DANGER…LOADING………..


text:
UWASE(VAVA) UMUKOBWA WO KURI FB
.
Ep11
.
ubwo nanjye naramwemereye kuko numvaga
arinayo mahirwe mfite yo kumubwira ukuri ko
nifitiye gf, ndibuka ko yansabye ko twahura ari
demache, uwo munsi warageze arazinduka cyane
kuko saa 9h zamugitondo yari yangezeho ubwo
turaganira bisanzwe, turateka turarya icyo gihe
noneho nari ni sanzuye cyane kuko narinziko
denyse atasiba gusenga(buri cyumweru yazaga
kundeba tukajyana mwikanisa) kandi nanjye nari
namubwiye ko mfite gahunda ntaribujye gusenga
gusa sinigeze mubwira iyogahunda mfite uko
imeze,
ubwo turangije ibyo byose yansabye ko
dutembera ubundi tujya muri hotel ntaribubabwire
izina, twagezeyo muma saa 13h dutumiza aka
juice ubundi twicara ahantu hatuje cyane
dutangira kuganira gusa kuva kare nabonaga hari
cyo ashaka kumbwira ariko nkabona yabuze aho
abinyuza, ubwo hashize umwanya bisa naho
twese ducecetseho gato numva aravuze ngo “ese
ch kutambajije icyinzanye?” nanjye nti: “naringiye
kukubaza, ahubwo niki” ati: “ikinzanye rero kwari
ukukubwira ko ntwite inda yawe k…” ubwo mba
ndiruhukije nti: “uravugisha ukuri koko uratwite
cg urikunkinisha ngo wumve akamvamo?” “ariko
chr urabona nvuye iwacu njye kugukinisha koko?”
bavandi ntababeshye nahise mera nkutaye
ubuwenge neza neza, ubwo mba nubitse umutwe
mumaguru ntangira gutekereza uko byatangiye,
nibuka ko igihe tujya muri douche habayeho
uturawundi kandi ntitwigeze twibuka
iby’agakingirizo, ubwo nahise mubaza nti:
“nonese chr tubigenze gute ko numva njye
bindenze?” “chr urankunda?” “none ubwo urumva
ibyo bibazo utangiye kumbaza biri butugeze
kuki?” “chr njye ndumva ibyiza aruko
twashyingiranwa kuko nanjye sinorohewe, murugo
ho nibabimenya bizaba ibindi bindi,
ubwo yahise apfukama aba arambwiye ati: “chr
nukuri ndakwinze mbabarira wo kunterera muri ibi
bibazo” nanjye nti: “nonese ko ntabushobozi mfite
bwo kugutunga wowe nuwo mwana” ubwo
amarira yo yari yatangiye kuyasuka ati “noneho
reka tuyikuremo rero kuko njye sinorohewe
murugo batangiye kubikeka kandi nibigera kuri
papa, nawe urumva ibiri bube” nanjye nti: “nonese
chr ibyo umbwiye wabitekerejeho neza cg upfuye
kuvuga gusa?” ubwo twakomeje kubidealing ariko
butwiriraho ntamwanzuro dufashe ubwo
naramuherekeje ndamubwira nti: “nyuma ya
2days nzaza kugusura nkuzaniye n’igisubizo
cyizima” ubundi ndamutegera arataha nanjye
ndakata ndataha mpita njya muburiri,
ubwo
ibibazo biba byinshi mumutwe gusa numvaga ko
amakosa arijye wayatangije kandi ko ntazongera
kuyakora ubwo bwarakeye njya mukazi gusa nta
morale nari mfite, nabakozi dukorana
bararabivugaga sijye warose amasaha yakazi
arangiye mpita ntaha njyeze home nkora uturimo
twari tuntegereje ubundi mpamagara yves
musaba ko yangeraho ko haricyo nshaka
kumubwira nawe ntiyantindiye aba angezeho
twicara muri salo mpamagara na wamumere
ubundi dutangira kuganira arinako twinywera
akantu ubwo kamaze kutugeramo atari cyane
bansaba kubabwira icyo nabahamagariye nanjye
ntangira kubagwira uko ikibazo cyatangiye
cyikaba mpaka kugeza ubwo vava aza kumbwira
ko namuteye inda(nanze kubirondora byose kuko
biri hejuru) ubwo nabo bahise bumirwa ubundi
mere ati…..
Ep 12 loading….


text:
Imana yaduha buri kintu uko twayigisaba kuko irashoboye cyane, ariko Imana irenze uko tuyitekereza, ndetse nimikorere yayo irenze uko twayitekereza.
Icyo idusaba ni uko niyo icyo dushaka twaba tutakibonye dukomeza kuyizera cyane.
Ese wakwizera Imana aho ibyiyumviro byawe bitagera ? komeza gusenga uzabona Imana maze izamure kwizera kwawe. Ujya usenga cyane ushaka ibiva mu kiganza cy’Imana ,aho gushaka mu maso h’Imana?
Imana yo, idufata nk’abana bayo, ibyo rero birayinezeza cyane ndetse ikabiha agaciro kuruta uko yabona ibibazo byacu n’ubwo iba ibibona. Tekereza uko bigenda iyo dusenga , Dushaka mu maso h’Imana. Rimwe na rimwe tuba tubona isa nk’itatwumva, tukibaza ko yatwibagiwe. Ariko na none Imana ntiryama cyangwa ngo ihunikire n’isegonda.
Ni gute bigenda iyo umwana yatse ikintu cyose se umubyara ? Hari ubwo umubyeyi asa nk’utumvise ariko aba yumvise, mu bisanzwe igisubizo gishobora kuba Oya, igisubiza kikaba Yego cyangwa tegereza. Imana mu bwenge bwayo iba ifite uburyo bwayo bwo gusubiza amasengesho.
Wenda uribaza uti : Imana yibagiwe gusubiza amasengesho yanjye ? Ni ibisanzwe ko ubyibaza, kuko hari ubwo ijuru riba ryacecetse neza mu gusubiza ibyifuzo byawe. Ariko menya ibi : Imana yumva buri sengesho ry’umwana wayo kandi igasubiza buri sengesho mu buryo bwayo bunoze no mu gihe cyayo. Nta gitungurana kuri yo.
Ni uruhare rwacu kumenya ibyo dushaka ubwacu, ariko ikibazo cyacu nk’abantu nuko tutareba ibintu mu buryo bw’Imana . Tubirebera mu buryo bwacu bufite umupaka. Tumeze nk’abana b’imyaka ibiri. Umwana w’imyaka ibiri aba areba ibintu mu buryo butandukanye na se . Yesu yabwiye abigishwa be ati: “kandi icyo muzasaba cyose mw’izina ryanjye nzagikorera kugira ngo Data yubahirizwe mu mwana we ,Nimugira icyo musaba cyose mu izina ryanjye nzagikora” Yohana 14:13,14. Mu yandi magambo Yesu akunda gusubiza amasengesho yacu. Uko turushaho kumenya Imana niko ibyifuzo byacu biba ibihesha Data icyubahiro .
"Ubwo ni ubwishingizi dufite bwo kwegera Imana, ko nidusaba buri kintu nkuko biri mu bushake bwe atwumva, kandi niba tuzi ko yumva buri cyose dusabye, tuzi ko tubonye ibyo dusabye" (1 Yohana 5:14). Menya ibi, Imana ntago ishobora gukora ikintu kitari mu bushake bwayo .
Ikibazo ni ukwibaza ngo naguma mu bushake bw’Imana, nubwo ubushake bw’Imana buhabanye n’ubushake bwanjye ? Nshobora kwizera ko Imana ishobora kunyitaho? Buri kintu nkora gihuye n’umugambi wayo ku buzima bwanjye? Nusanga ari uko bimeze nta kintu cyo kuguhangayikisha.
Mu yandi magambo iyo ntizeye ko Imana inyitaho ndakeka ko mba ndi gukora akazi kayo ko kunyitaho, ibyo bingira nk’umurinzi n’umuyobozi w’ubugingo bwanjye, nkamera nkufite ejo hanjye mu biganza byanjye ubwanjye meze nk’aho hari aho mbuganisha ubwanjye. Rero nakwibaza, koko se Imana yibagiwe gusenga kwanjye ? Oya, iyo uri mu muryango wayo izagushoboza gutegereza igisubizo cyayo kinogeye kandi isubize mu gihe cyayo gikwiye, izatwara ibintu gahoro cyangwa isubize bitandukanye n’uko wasabye.
Ariko menya iki : Papa wawe wo mw’ijuru azi ibyiza kuri wowe . Ushobora kumwiringira byuzuye!
Niba Imana yiteguye gutanga ubugingo buhoraho kuri bose bakiriye Yesu kristo, izananirwa kuduha bito cyane dusaba ku isi? Rero tugomba kwinjira mu masengesho cyane . Isi iratubwira ko igihe ari amafranga, ariko ku bakristo igihe ni amasengesho, iyo dusenga cyane dusobanukirwa urukundo rw’Imana idufitiye tukabona ko kuba itadusubiza atari urwango ahubwo ifite indi mpamvu nziza kuri twe .


text:
Uko waba umunyamuryango
Become a KPR member, and enjoy cheaper prices immediately. Register here.
Delivery to 24 countries is now much cheaper. Click here to learn about new shipping fees to your country.
Urupapuro rwabugenewe rwo kuba umunyamuryango
Ndifuza kuba umunyamuryango wa KPR
Ibijyanye no kuba umunyamuryango
Ubunyamuryango muri KPR Silovakiya
Kuki ari ngombwa kuba umunyamuryango wa KPR
1. Abanyamuryango ba KPR bashobora gutumiza ku biciro byiza. Reba ingero zikurikira. (Nta ngano nto y’ibitumizwa ihari.)
2. Buri munyamuryango yemerewe gufata ku bwoko 5 buri mwaka ku buntu (uretse iy’amamesa cyangwa imikindo na sikadi (Cycads), n’imirama imwe n’imwe yatoranyijwe) mu Bubiko bw’imirama n’ibimera bwa KPR. Abanyamuryango kandi bagabanyirizwa ho 50% ku zindi (nk’iyo igiciro ari iyero limwe ku murama, mu gihe ku umunyamuryango aba ari iby’icumi bitanu by’iyero gusa).
3. Ibyatumijwe n’abanyamuryango ba KPR biboneka mbere y’iby’abatari abanyamuryango.
4. Mwemerewe kurebera mu ndimi 11 umwaka wose igihe ibimera biri gukura.
5. Ushobora gukoresha serivisi zo Gufungura konti.
6. Niba ibyo watumije muri 2010 birengeje amayero 80, ushobora gutumiza indi mirama cyangwa ibimera ukagabanyirizwa ho amayero 10!
7. Mu mwaka ushobora gukomorerwa ibiciro by’amayero 50, 30, na 15 iyo ducuruzanya!
N’izindi nyungu zijyananye tuzazibamenyesha.
Ibisabwa mu kuba umunyamuryango:
1. Usabwa kuzuza Urupapuro rwabugenewe rwo Kwiyandikisha ukanatanga amayero icumi yo kwiyandikisha atangwa buri mwaka mbere y’italiki ya 31 Werurwe z’umwaka w’ubunyamuryango. Amafaranga yo kwiyandikisha mu kuba umunyamuryango akoreshwa mu gutunganya ibikorwa bya KPR ku isi hose.
Amafaranga yo kwiyandikisha ya 2010:
(Ubunyamuryango buhabwa agaciro kuva 1Ukwakira 2008 kugeza 31 Ukuboza 2010)
2. Nibura ushobora gutumiza kabiri mu mwaka ku Ihuriro. Nta ngano ntoya kuri buri tumiza.
3. Ku ubushake bwawe ushobora no kwitanga ayo mafaranga ukayatangira rimwe n’ayo kwiyandikisha kugira ngo ibikorwa by’ihuriro rya KPR bitere imbere ku isi yose.
Ushimishijwe no kuba umunyamuryango wa KPR? Biroroshye! Ngwino rero urisanga. Hita wuzuza urupapuro rwabugenewe rwo kwiyandikisha.
Urupapuro rwabugenewe rwo kuba umunyamuryango


text:
ISOMO RYA MBERE
Bashobora guhitamo rimwe muri aya masomo uko ari abiri:
Uhoraho avuze atya : 1Wowe Betelehemu Efurata, uri mutoya cyane mu miryango ya Yuda, ariko iwawe nzahavana ugomba gutegeka Israheli ; inkomoko ye ni iyo hambere, mu bihe bya kera cyane. 2Ni cyo gituma Uhoraho azabatererana kugeza igihe ugomba kubyara azabyarira, maze udusigisigi tw’abavandimwe be dusange Abayisraheli. 3We rero azemarara, aragire ubushyo bwe, abikesheje ububasha bw’Uhoraho n’ubuhangange bw’izina ry’Imana ye. Icyo gihe bazashinga imizi kuko azakomera, akanategeka kugera ku mpera z’isi. 4aNi we ubwe uzazana amahoro !
Bavanaimwe, 28tuzi ko byose bihira abakunda Imana, ari bo yihamagariye ku bwende bwayo. 29Abo yamenye kuva kera yanabageneye guhabwa isura y’Umwana wayo, ngo abe umuvukambere mu bavandimwe benshi. 30Abo yabigeneye kandi, abo ngabo yarabahamagaye ; abo yahamagaye kandi, abo ngabo yabahaye kuba intungane ; abo yahaye kuba intungane, abo ngabo yanabahaye ikuzo.
INDIRIMBO (Izayi 61, 10abcd, 11 ; 62, 1, 2, 3)
Inyik/ Ndasabagizwa n’ibyishimo mu Mana, Umwami wanjye.
Ndasabagizwa n’ibyishimo muri Uhoraho,
umutima wanjye uhimbajwe n’Imana yanjye,
kuko yanyambitse umwambaro w’umukiro,
akansesuraho umwitero w’ubutungane.
Uko ubutaka bumeza imbuto zabwo,
n’ubusitani bugakuza icyo bwabibwemo,
ni na ko Uhoraho azameza ubutungane n’ibisingizo,
imbere y’amahanga yose.
Sinzigera ntererana Siyoni,
sinzareka guhihibikanira Yeruzalemu,
kugeza ubwo ubutungane bwayo butangaje nk’icyezezi,
n’umukiro wayo ukakirana nk’urumuri.
Bityo amahanga azabone ubutungane bwawe,
abami bose babone ikuzo ryawe.
Nuko bazakwite izina rishya,
rizatangazwa n’Uhoraho.
Uzamera nk’ikamba ribengerana mu kiganza cy’Uhoraho,
nk’igisingo mu ntoki z’Imana yawe.
IBANGONDIRIMBO RIBANZIRIZA IVANJILI
Alleluya Alleluya.
Duhimbaze ivuka rya Bikira Mariya :
muri we, umumero washibutse ku gishyitsi cya Yese,
Imana yacu yaduhereye umugisha muri we.
Alleluya.
IVANJILI
+ Intangiriro y’Ivanjili ntagatifu uko yanditswe na Matayo (Mt 1, 1-16.18-23)
1Dore igitabo cy’amasekuruza ya Yezu Kristu, umwana wa Dawudi, mwene Abrahamu. 2Abrahamu yabyaye Izaki, Izaki abyara Yakobo, Yakobo abyara Yuda n’abavandimwe be, 3Yuda abyara Faresi na Zara kuri Tamara, Faresi abyara Esironi, Esironi abyara Aramu. 4Aramu abyara Aminadabu, Aminadabu abyara Nahasoni, Nahasoni abyara Salimoni. 5Salimoni abyara Bowozi kuri Rahabu, Bowozi abyara Yobedi kuri Ruta, Yobedi abyara Yese, 6Yese abyara umwami Dawudi.
Dawudi abyara Salomoni ku mugore wa Uriya, 7Salomoni abyara Robowamu, Robowamu abyara Abiya, Abiya abyara Asa, 8Asa abyara Yozafati, Yozafati abyara Yoramu, Yoramu abyara Oziyasi, 9Oziyasi abyara Yowatamu, Yowatamu abyara Akazi, Akazi abyara Ezekiyasi, 10Ezekiyasi abyara Manase, Manase abyara Amoni, Amoni abyara Yoziyasi, 11Yosiyasi abyara Yekoniyasi na barumuna be, igihe bajyanwa bunyago i Babiloni.
12Ijyanwa bunyago ry’i Babiloni rirangiye Yekoniyasi abyara Salatiyeli, Salatiyeli abyara Zorobabeli, 13Zorobabeli abyara Abiyudi, Abiyudi abyara Eliyakimu, E1iyakimu abyara Azori, 14Azori abyara Sadoki, Sadoki abyara Akimu, Akimu abyara Eliyudi, 15Eliyudi abyara Eleyazari, Eleyazari abyara Matani, Matani abyara Yakobo, 16Yakobo abyara Yozefu, umugabo wa Mariya ari we wabyaye Yezu witwa Kristu.


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 11, 1-2a.11-12.25-29)
Bavandimwe, 1reka mbaze rero : mbese Imana yaba yaraciye umuryango wayo ? Oya, ntibikabe ! Nanjye ndi Umuyisraheli wo mu rubyaro rwa Abrahamu, mu nzu ya Benyamini. 2aNta bwo Imana yaciye umuryango wayo kandi ari wo yari yaratoye. 11Reka nongere mbaze : Abayisraheli batsitariye kugwa ngo bahere hasi ? Oya, ntibikabe ! Ahubwo ugutsitara kwabo kwatumye uburokorwe bugera ku banyamahanga kugira ngo bibatere ishyari. 12Ubwo se ugutsitara kwabo kwakungahaje isi, n’ukugwa kwabo kugakungahaza amahanga, ntibizahebuza nibagera ku burokorwe bwuzuye?
25Koko rero bavandimwe, sinshaka ko muyoberwa iri banga hato mutazirata : igice kimwe cya Israheli kizanangira umutima, kugeza igihe abanyamahanga bose bazaba bakoranyijwe. 26Bityo rero Israheli yose izarokorwa nk’uko byanditswe ngo «Umucunguzi azaturuka i Siyoni, yamaganire kure ya Yakobo icyitwa ubugomeramana. 27Ngiryo isezerano nzagirana na bo, maze kubakuraho ibyaha byabo. » 28Kuba batakiriye Inkuru Nziza babaye abanzi b’Imana, naho kuba baratowe ni abatoni bayo babikesha abasekuruza, 29Koko rero, igihe Imana imaze gutanga no gutora ntiyisubiraho.
ZABURI (Zab 94 (93), 12-13,14-15,17-18)
Inyik/ Uhoraho, ntutererana umuryango wawe.
Uhoraho, hahirwa umuntu wowe ukosora,
maze ukamwigishisha amategeko yawe,
kugira ngo ahorane ituze mu minsi y’amakuba,
igihe umugiranabi acukurirwa imva.
Kuko Uhoraho adatererana umuryango we,
akaba atareka umurage we ;
ubucamanza buzakurikiza ubutabera,
ab’umutima ugororotse bose bazabuyoboke.
Iyo Uhoraho ataza kuntabara,
hari hato nkiturira mu gihugu cy’abanumye !
Iyo mvuze nti « Nta ho mpagaze ! »
ubuntu bwawe Uhoraho, burandamira.
IBANGONDIRIMBO RIBANZIRIZA IVANJILI (Zab 113 (112), 5.7-8)
Alleluya Alleluya.
Ni nde wamera nk’Uhoraho Imana yacu ?
Ahagurutsa indushyi mu mukungugu,
kugira ngo ayicaze hamwe n’abakomeye.
Alleluya.
IVANJILI
+ Luka (Lk 14, 1.7-11)
Muri icyo gihe, 1ku munsi w’isabato Yezu yiniira mu nzu y’umwe mu Bafarizayi b’abanyacyubahiro kuhafungurira naho bo bakamugenzura. 7Amaze kwitegereza ukuntu abatumirwa bihutira gufata imyanya y’icyubahiro, abacira uyu mugani ati 8«Igihe bagutumiye mu bukwe ntukishyire mu mwanya wa mbere, hato mu batumiwe hataza ukurushije icyubahiro, 9maze uwabatumiye mwembi akavaho akubwira ati “Muvire mu mwanya” ; icyo gihe wakorwa n’isoni ukajya mu mwanya w’inyuma. 10Ahubwo nutumirwa ujye wishyira mu mwanya w’inyuma, kugira ngo uwagutumiye naza akubwire ati “Mugenzi wanjye, igira imbere.” Icyo gihe uzagira icyubahiro imbere y’abandi batumirwa bose. 11Kuko uwikuza wese azacishwa bugufi, naho uwicisha bugufi akazakuzwa.»